Lifan-Z/Chinese-poetries-txt huggingface dataset:
倚空窗户不曾扄，两眼风烟障翠屏。西子艳分晴雨倦，伍胥魂激浪涛腥。鼓箫咽晚难无酒，花柳争春别有亭。恨掩四时歌舞去，古祠寒玉几竿青。
潇洒幽扉掩碧丛，尘昏题扁想坡翁。六千君子寒光落，十二䦨干晚色空。僧指旧基埋积雨，鸟翻新箨起枯风。苍凉不障层坡峻，一击亭闲夕照中。
古甃澄泓照胆清，画龙壁暗挂瓢轻。汲来不疗相如渇，掬处难供太白倾。傍屋四围埋石色，侵山一溜走溪声。钵盂可揽江湖阔，参取诗禅放眼明。
宝山山顶结芙蓉，方士凌虚几御风。日月光华含吐异，云萍踪迹往来空。石盘草子粘深碧，土级苔花剥碎红。舍侧又将精舍展，蓬瀛有路直能通。
缥缈蓬莱拥翠寒，百年营取屋千间。黄庭殿矗烟霞老，瀛屿堂幽日月闲。水泛花阴藏辇路，墙分柳色护仙闗。林家梅塜陈家柏，万古流芳镇此山。
诏旨天颁起卧龙，首丘甘老水云东。一聨香影孤山月，两架茅茨万古风。有鹤有童家事足，无妻无子世缘空。清标卓绝何人继，表表仙宫垅树中。
枯株独寿忆双栖，谁想天嘉蓊郁时。坡老诗成无继笔，阜陵书此有遗碑。日揺槎影龙蛇断，雪缀花痕鸟雀疑。化日可期人莫讶，柏堂不复辨荒基。
支径逶迤混碧苔，树根积水没蒿莱。两坡截路棋分处，何日经人斧凿来。谁说异光迷草野，要知遗迹等尘埃。孤山瓦砾曾闻道，寄语贪夫莫狼猜。
沙漾金星涌活泉，虚堂龙染德馨悬。朱绳汲冷梅林外，翠甃围凉桂洞前。石鼎煮茶非异事，井阑镌字是何年。西南云拥仙人屋，品酌今谁想乐天。
一别孤山十八年，重来忍见讲堂泉。当时同出师门下，今日多伤井屋前。取重欧公名有自，肯教勤老迹空传。此铭此意流千古，凿石为庵不可眠。
水竹云山拱画图，因懐唤渡想东都。雨余晴𬟽衔西照，风遏春船入里湖。阑曲祗供游子凭，林间今有野人无。隔墙莫是神仙宅，红白梅花五百株。
松顶巢成亦甚危，元和禅此太和归。比丘随处心传异，刺史游山礼谒稀。铭志土侵无几字，塔亭雨壊有孤扉。一空四十年间梦，定业门前鹊自飞。
此君玉立此楼空，不复幽眠想白公。百尺有檐侵碧落，千竿无语足清风。阑尖亭影流渔屋，龛面祠香托佛宫。石琢端平丞相记，都归宝庆守臣功。
将军魂梦绕旌旃，偃月谋成尚忍言。一旦风波谁左袒，八陵荆棘自中原。更无雁带邉头信，惟有天知地下冤。郁郁栖霞霞外树，墓门不掩雀巢喧。
梵庵云隔洞髙虚，傍路阴森树几株。石室跨空山骨碎，林风掠地土痕枯。两亭瀹俗秋偏畅，六月披襟暑欲无。如此岩墙难此立，有人编入职方图。
开元刺史擅清风，九里亲栽夹道松。屋顶自生涛浪势，根头谁觅茯苓踪。行春桥掩云千态，一字门封翠几重。人讶金填吴说笔，不知此笔遇髙宗。
南齐事迹已销沉，曾立苔碑记古今。一老出泉犹抚掌，此僧演法欲传心。树头龙过家家雨，池面鱼游尾尾金。行客不须闲照影，要知泽物溥春霖。
同转东山忆故钱，钱家曾赐鲍家田。地名有自谁能考，相业无闻姓却传。种藕户繁招宿鹭，寻花人倦信啼鹃。玉泉流荫分西去，并入官塘漾野船。
才接军符便起程，此行要并铁山名。孤忠解得孤城急，一勇判来一死轻。堂屋依湖空柳色，庙门当路枕松声。丈夫对着褒荣典，誓挽天河洗甲兵。
阅武场开傍古松，忽惊尘起废墙东。黑蜂飞毒归鉏下，白骨通灵入梦中。花草地寛千骑勇，鼓鼙声撼一坏空。若钱若马讹传久，难觅埋铭证异同。
画栋朱檐暴虎蹲，乱钟穿翠掩朝昏。去来所得无多衲，觉悟何曾有二门。山鸟山花应自若，佛心佛法与谁论。风埃几换行人鬓，博士元公扁却存。
危阑压定活流重，谁识钱源绕梵宫。两涧共归桥底合，万雷莫敌水声雄。游人移步心还恐，野衲栖禅耳欲聋。石倚卧梁山月落，白猿一啸五峰空。
幡竿袅影入青冥，暮鼓朝钟镇不停。劫火几灰龛底像，西风两减塔层铃。市人祈福心苖异，庙祝求金口角灵。三十六弯登绝顶，日中长现七元星。
悟得师禅隠此林，谩传难下碧天吟。巢沟坞上人无迹，云月堂前梅有阴。家弃蜀乡年岁逺，身濳洛寺屋庐深。死生印得香山去，可遂西来一片心。
异种休参玉版禅，崭然一角立层巅。逺尖自抱云根壮，叠藓谁疑雨箨纒。梦里三生空过眼，胸中千亩谩流涎。此龙难入寜僧谱，出土摩霄是几年。
渔樵耕牧自成村，就屋编篱古意存。出坞野云多曲折，过桥溪水半清浑。一逢白壁书香社，几见朱阑障墓门。地利最饶人事简，山家还有别乾坤。
理公著脚五峰前，树石苍浮滴翠涎。因指何年飞到此，曾栖中竺悟来禅。一猿可验为灵鹫，万古无言有冷泉。今日共知遗迹胜，隠名却有许由传。
小朵峰前玉镜寒，几回倚杖听潺湲。箕公饮涧非凡水，慧理呼猿是此山。亭角静依金刹古，树身凉卧石阑闲。无因可洗人间热，时御清风照影还。
小隐灵山莫计年，此猿清啸洞门前。当时不有胡僧唤，今日应无野迹传。寒挂枯条申右臂，晚藏碧树忆西天。云岩烟谷多遗种，月下三声醒客眠。
葛翁行满赤乌年，丹灶离披已绝烟。龙在此泓谁得见，路通别邑自相传。树头雷两遗神火，岩腹莓苔带海涎。有耳不须闻浪涌，只消采乳亦通仙。
西来识得此云根，终此云根护法门。由晋尚传斯语在，到今休想旧岩存。天开教观香灯盛，人仰胡僧相貌尊。行果芟教荆棘尽，分明只手破沉昏。
日月岩头古翠埋，锦云深隔洞门开。苍藤随石无根活，灵杞何年有种栽。气袅野烟疑麝过，暖熏山雨悮蜂来。空亭谁领幽芬坐，云鹤同行损绿苔。
过门跬步入香林，七叶遗阴地尚灵。曾借东山康乐手，共翻北本涅槃经。阑腰叶拥空台赤，石罅泉通逺笕青。云掩莲花峰下座，若人演义若人听。
一株苍桧卧龙身，受得隋朝雨露深。地下仙根将换骨，人间劫火不烧心。死条节节蕃春信，生意枝枝蓊翠阴。此木岂知魂可返，争传咒水出丛林。
稚川曾此倒灵瓢，阑上银床压甃腰。丹气腾空知几转，神光射屋起中宵。有茶可品春煎细，何疾能治晓汲遥。万古仙踪应不泯，辘轳声落病僧寮。
溪流穏信竹龙驱，声激清虚入耳孤。此窍可消诸念妄，一丸长跃半空珠。挂瓢舀水应知味，就壁龛碑不用砆。谁谓佛灵占有验，殆于儿戯果何殊。
竹色松阴翠浪浮，春风吹落涧声幽。古亭当路空凉影，溪水循盘散漫流。茧纸叙诗年几换，羽觞传酒禊重修。晴岚四掩鸣琴杳，如在稽山道上游。
木异难侪众木淹，刻成慈相孔仁谦。真珠璎珞鸳鸯殿，白玉屏风翡翠帘。晴雨祷祈随感召，香灯炽盛极庄严。镇山宝聚田庐广，灵贶弥彰一百籖。
横陈翠葆列烟屏，聨步苍林想典刑。二老相分龙井岭，一时如过虎溪亭。风吹贴石丛篁碧，雨剥题名晕藓青。更有涧流朝暮落，此声不厌客来听。
腥攅石缝瀑花多，还有龙神蛰此窠。通海浅深山不语，随潮长落水无波。谩传方士遗丹在，不奈潜鳞吐雾何。时雨愆期无验处，几番雷火𦶟松柯。
澜翻八十一年空，争讶前身是井龙。心静已成无上智，学知今复有谁宗。云生遗塔封慈相，雨溅冲泉杂定钟。几字碑阴坡老笔，声声想得旧游从。
墙拥双扉锁锦窝，溪声不敌树声多。谁家种麦曾名岭，今日寻梅且陟坡。万厦栋梁巢燕雀，四山风日养松萝。园丁自饱栽花利，月给杨家得几何。
眉目如生骨骼寒，后来曾纪短碑顽。双垂长耳过肩角，千古遗躯落世间。覆履有方随迹灭，守龛无语向僧闲。想知自丑难遮断，两扇禅扉及早闗。
云掩风林万窍号，慧因桥畔息方袍。秦郎闲濯溪头足，许老清挥石上毫。玉出何年迷草莽，教传异域想波涛。山门翠拥山岚润，一道光芒月正髙。
谁舍尘身石骨巅，浮屠突兀拂霄躔。方隅端拱明离位，梯级髙营石晋年。土穴有龙嘘重雾，草庵无衲坐空禅。虚危直视烟霞路，镗鞳风铃到处传。
万色无如叠翠何，何僧镌像屹嵳峩。山屏晴掩牌门杳，风钥阴封梵屋多。象落鼻形悬洞右，佛垂手迹寄岩阿。灯辉金碧琉璃椀，暗掩僧房络薜萝。
南峰云堕屋梁危，异迹曾遗广顺时。行脚影留岩石涧，头陀老守草庵欹。几年香火传朝晚，万谷烟霞拥路岐。半掩风扉钟又响，风霜皴尽砌街碑。
筑园裹寺接山椒，如此经营岂一朝。两洞倚云空锁钥，乱泉激雨想箫韶。树埋院落闗门邃，石罨亭台栈路遥。白髪聋僧扶旧额，金莲又长玉渊苗。
仙子遗丹满瑞峰，累累疑与荔枝同。金婆传种移根异，火齐烧空满坞红。鹤顶分丸凝晓露，猩唇结颗缀薰风。曩时若解包茆贡，一骑星驰入汉宫。
云梁烟栋翠嵚崟，五百痴人谩饰金。屋顶谁增华阁迥，石头自拥白云深。钟声透谷泉分响，鬼力支空雨聚阴。无废无兴无启闭，老僧不动一生心。
泉光四散骇猿猱，迸起平池点滴髙。谁欲斗量徒积梦，人将瓶汲肯辞劳。声随夜雨穿疏箔，名逐春风入小槽。别有雷峰峰下圃，一泓埋没在蓬蒿。
广福山灵托兽传，甃边依约爪痕坚。噬人虽负平时口，跑地能开一掬泉。不遇下车冯妇勇，都因脱屣性空禅。大慈坞内腥风起，善结丛林渇饮缘。
南有屏山掩翠霏，齐云亭子漫寻基。雨淋米老琴台字，火烈温公易卦碑。回首金鱼谁抚槛，销魂白骨自污池。春风不管游人老，愁落朝昏法鼓悲。
青红一线界沙堤，日日香风逐马蹄。三月桃花无浪起，六桥柳色有莺啼。官亭飞盖春相接，酒舍收旗晚自迷。游子岂知坡老意，两山长拥夕阳西。
列仙始自许箕公，上国尊贤典礼隆。三十九人裁信史，百千万禩纪清风。衣冠文物流传盛，花柳亭台曲折通。镜水在先祠越隠，如今彼此可称雄。
名祠相接启珠庭，巧对南屏万叠青。深院冷侵云砌竹，虚舟闲载锦池萍。廊头道士书符简，门外游人挈酒瓶。分坐夕阳斜背水，鼓箫于此最宜听。
彩槛雕阑倚地仙，南堂深架北堂先。湖光十里饶春日，山色三堤合霁烟。帘幕香传歌扇底，莺花影落酒旗边。红尘不受斜阳压，暗逐东风入画船。
东坡政绩踵香山，梅下韬光独养闲。一様清风无异代，三公遗像有生颜。竹亭画鹤衔芝老，石鼎蟠蛛炷柏悭。摘取吟聨分扁隶，英游时驾碧云还。
索居占得藕花风，几字头衔迥不同。乌帽染纱裁一幅，锦囊分卷集群公。湖光长日侵比座，竹箨多时积鹤笼。系柳吟驴何处去，想应乘雪钓江空。
谁筑湖堤种柳条，行春路截九松腰。直看西日当三竺，平接南山第五桥。曲院岸通沙涧浅，桃溪寺接玉泉遥。游人从此言旋便，不受回舟着相招。
翠挹南山树石苍，五花亭外万花芳。云芝栱斗晴檐湿，金字屏风水榭凉。柳接苏堤无空地，萍侵兰枻有深坊。未几移筑仙宫邃，一本红查委路傍。
内官园邃傍斋宫，杨柳堤南翠几重。四面堂虚凌上界，五层塔近压中峰。径连湖水行幽草，廊接风亭卧偃松。邻岸御舟空望幸，深坊长日锁飞龙。
五级浮屠透泬寥，黄皮园上梵坊遥。当时雷就家曾弃，前代皇妃迹已销。铃带水风传古同，灯分山月照长桥。根基自广云层减，拥肿难供画笔描。
名花袅袅草纎纎，台榭随幽逐胜添。十様结亭环水树，一碑述记卧风檐。梅闗桥落停𣡬钥，射圃楼空失垛帘。向日相传谁学吠，村庄毕竟出沽帘。
南港虚明架石梁，寺楼钟鼓几斜阳。相传亭跨危基壮，谁见桥横古道长。澄水闸荒沙草碧，清波门近市尘黄。凤凰山在阑干外，玉抺烟屏鹭一行。
佛庐增耀石人眠，莫谓思陵雨露偏。宠断自空蝴蝶梦，魂归犹咽凤凰泉。碑砆蚀翠埋荒土，楼拱涂丹落废砖。主祭有谁今若此，此时出色想无毡。
叠叠流云步步苔，九霄紫气限蓬莱。后唐刻石初开路，南宋郊天别筑台。慰眼江湖空岁月，伤心陵寝堕尘埃。桃花争趁春风老，又引游人一度来。
绮霞蒸日透林梢，一簇南山尚姓包。冷水峪边苔色老，冲云楼下树阴髙。园邻古道传耕耤，台倚青城想拜郊。欲趁桃花寻隠去，闗门无钥不须敲。
吴越山川几落晖，登临转步入云扉。寺名曾侈天真锡，碑字空传武肃挥。灵洞土埋攅棘掩，古台石落借松围。龙旗鸾辂曾遮拥，有祀圎丘庆六飞。
海国风涛拥万寻，此躯何翅直千金。涉波直现昻藏相，结屋还坚报施心。圗得诸方传转智，幸存一半有观音。阴廊谁立苔碑在，只载三朝法驾临。
钱子欣然著羽衣，何须学赋鉴湖诗。帝俞清献垂情疏，人读文忠叙事碑。五庙衮圭荣祖节，千年香火托孙枝。云林阁上西风起，吹落龙山宰树悲。
銮铃遗响辇遗踪，万景曾经聚此中。寺宇有名基址散，君王无逸䜩游空。桥昏柳浪龙舟雨，亭冷花光雉扇风。台沼已无春又老，万年枝上夕阳红。
灵休逺被卫行都，宿有元勋梦又符。引马拥羊昭景贶，立碑建庙述嘉谟。九陵荆棘年空往，十里笙歌景不殊。莫倚西斋阑槛去，斜阳无语满钱湖。
尘凝黼座忆垂衣，今古湖波锦四围。灵毓紫芝三秀逺，光开绿玉片金辉。松窗自掩空莲社，石榻相期卧柳枝。半卷珠帘看落景，笙歌长送画船归。
肪花簌簌缀茸茸，谁觌长生欲此逢。黄雪凝钗资雾滃，翠虬吐汞借雪封。酿浆可问通仙醉，捻饼须知渍蜜供。飘砌忍看僧扫去，异香蹑取茯苓踪。
月地云丛花意妍，清芬曾向窦家传。登山不愧自招隐，斫树莫名谁学仙。香换西风埋麝腹，种分南海蕴龙涎。玉杯甘露何从得，欲折蟾枝是几年。
清明疏雨洗芳天，烂积霞英涨晓暄。香蔼路阴埋古井，枝缠瓦影接颓垣。琴村鼓舜无遗调，圭叶封唐岂戏言。此本自云花自委，丛生树子堕秋原。
此树开花簌簌黄，秋蝉鸣破雨余凉。髪回七袠仙人黑，心落三年举子忙。肯信植庭能根叶，谁知列树自成行。云屯暗掩宫阴老，蜜糁龙池凤沼香。
翠丝窣地裹晴绵，三月春空灞岩烟。四下叶蕃如吐言，一随风起欲漫天。池心直作浮萍化，墄胔多将缺藓填。恨落夕阳亭树晚，趁蜂趁蝶扑秋千。
碧玉轮张万叶阴，一皮一节笋抽金。胚成黄穗如鱼子，朵作珠花出树心。蜜渍可驰千里远，种收不待早春深。蜀人事佛营精馔，遗得坡仙食木吟。
此种何奇等寿椿，吹香时借好风频。细花当暑飞黄玉，密叶屯阴侍紫宸。深樾暗埋巢鹊乳，纤蕤乱缀网蛛尘。岁赛重结青青子，培拥皇基不老春。
绿罗摇曳郁梅英，袅袅柔条韡韡金。荣萼有光倾日近，仙姿无语系春深。盛传覆第承华喻，别纪遗恩芾木阴。晚圃甚花堪并驾，周诗明写友于心。
种出海南谁为夸，嫣然无语送韶华。何人何事入彼粲，倾国倾城非比花。羞靥倚风遗素脸，烂香浥露逼青瓜。开时气味起憎妒，牢掩篱门蚕妇家。
接夏连春秀可夸，东山云月满谁家。浪埋纤刺翻晴锦，绡缀柔条熨暮霞。海外有瓶还贮水，亭前无洞可藏花。多年不拆黄封酒，莫向樽前说梦华。
始开已落谩芳菲，暗写东皇几夕晖。傍树谁矜火焰异，对花自感壮年非。红脂含蒂长枝劲，紫粉粘蕤老叶肥。名占辛夷播方册，诗豪惟许少陵挥。
绿扇摇秋吐秀黄，宿根清傲雪和霜。花能成实连茎脆，子可为房取蜜藏。争爱广阴能障暑，谁知甘味亦充粮。何人吟羡青青叶，如此山殽不得尝。
花中近侍盛江都，艳朵低攒意态殊。白傅词工谁续得，刘郎谱在可修无。翻阶媚雨娇红软，压砌迎风醉粉腴。二十四桥春事老，而今难觅玉盘盂。
芳友幽栖九畹阴，花柔叶劲怯深寻。谢家毓取阶庭秀，屈子纫归泽国吟。百卉混林尊异种，一清传世绝同心。身悝风露甘修洁，谁托斯馨欲援琴。
弄粉调红抹野姿，寂寥谁抱远书思。妆凝彩日含朱粉，艳染光霞拆紫丝。守戍自知身是女，发祥谁见树生芝。晚桡歌断何人望，遗得天随醉后诗。
大花香透已春过，莫妙春工点染多。蜀地锦机裁色样，洛阳土脉蕴中和。牙牌有字分奇品，金屋无人续艳歌。明月天泽桥上晚，一声不奈杜鹃何。
吹将二十四番愁，锦样群芳逐急流。风信到花春自往，霜华著子晚谁收。树攒密萼屯阴重，瓣落高枝缀藓稠。霞外曾传香醉咏，莺莺未啭舌应柔。
后土花呈绝世祥，瑶姿琪艳著惟扬。一株独擅无双誉，六月重开有异香。描作画图尊地产，酿成花露敌天浆。朱阑几曲围丛树，珠络悬虚翠凤翔。
如馆如城几艳丛，拒霜不觉老西风。曼卿人见骑驴去，丁度仙游按辔空。惆怅二公皆死谶，浅深十里尚秋红。且图席地看花醉，肯羡豪家绣褥工。
瘦叶浮根傍柳矶，水天秋色夕阳时。晶晶红染累垂糁，袅袅凉摇软弱枝。挼汁自能为酒母，托名谁制作风宜。花开只熨溜翁眼，可奈渔翁醉不知。
春沁幽花透骨清，矮窼殊迈百芳馨。紫英四出醉娇粉，绿萼千攒簇巧丁。自覆熏笼须闭户，谁栽锦伞都当庭。昼眠不用熏沈水，梦落庐山九叠屏。
雪缀柔枝冷未融，暗销尘境暑威隆。根从海国分灵种，花逐仙娥下蘂宫。珠络香悬风紧处，玉壶人在月明中。直须第四番开过，都洒秋愁落翠丛。
红白花开委暮尘，野粮能疗野居贫。长腰可抵丰年米，苍玉难资食肉人。石钵柳槌研乳细，春苗秋实荐香新。马前见此羁怀恶，强饭应钟万里身。
玉瓣凉丛拥翠烟，南薰池阁灿云仙。芳林园里谁曾赏，薝卜坊中自可禅。明艳倚娇攒六出，浄香乘烈袅孤妍。风霜成实秋原晚，付与华灯作样传。
髣髴戎葵劲且柔，托名日及叹生浮。苦怜相态无多艳，空缀郊原度一秋。红澡暮零篱？上，翠深凉过屋山头。风英掩映枯茅把，勾引行人觅酒流。
篱东佳友手曾删，莫把南山提眼看。荒径可供元亮采，落英惟许屈平餐。艳钟金气中分晚，香袅清霜独傲寒。谁插满头开笑口，翠微亭北倚阑干。
翠叶层敷楚茝苗，谁将绮石养清标。幽姿晴待光风转，熏草寒禁艳雪消。一干数蕤香不足，重栽百亩魄难招。零陵虽是名堪托，无事因花忆晋朝。
此花谁谓结朋悭，点染繁枝怯手删。丛矮暗埋晴径秀，刺多横接露篱间。野香雨浥遗春态，茜艳风梢取醉颜。情似酒浓甘倚附，不教疏远晚芳闲。
占取韶光二月时，妒红深浅漫成蹊。暗销春恨含烟薄，靓落晨妆受雨低。忆树自伤前度种，见花谁想去年题。武陵源上风光异，引得渔翁过此溪。
太极林中碎锦堆，花仙曾识探花回。自知坛上弦歌乐，谁想轩前羯鼓催。烟撚湿须攒绮绣，露零醉脸削琼瑰。野行觅酒无童指，拟拾遗仁作药媒。
宜繁宜远九标新，花露能仙雨点频。传姓老聃因指树，过门方朔验呼人。苇绡缟月明偷夜，练帨当风静撚春。实荐冰盆传种去，莫教钻破核中仁。
劲条馥卉冒仙荄，殿取东皇艳杏开。茜瓣吐须凝露态，白英粘萼晕春腮。自知此树无人指，谁问他蹊有种栽。插取瓦瓶聊补空，不期粗俗误蜂来。
水光月色最相宜，独结空林岁晚期。万国春回先有信，孤山人往绝无诗。吟风海鹤眠清影，敲雪村童认老枝。举世祇知调鼎贵，玄机谁向静中规。
办取看花沽酒銭，素肌娇怯冷笼烟。愁遗弟子离园日，泪尽宫妃过驿年。缟夜露零啼恨湿，扶春雪压洗妆妍。秋千院落清明近，绝艳能期月黑天。
天机雪锦织鲛绡，艳朵亭亭倚画桥。无垢自全君子洁，有姿谁想六郎娇。翠房分菂莲须褪，玉藕抽丝暑叶摇。花里不妨呼净友，采香须棹月明桡。
珠团绿锦趁晴摊，凉荫龟鱼六月寒。背日开花非芡比，荒年收实当蔬餐。一方锦里消清暑，五瓣阑干俯碧澜。漠漠水天谁唱晚，苕溪翠展夕阳残。
树枝高坠展霞绡，妆点清明景物饶。帖上幸联青李字，花头不似海棠娇。英英褪雨新红淡，瓣瓣零风蝶粉绡。光景无多成实易，冰奁催荐泛凉桡。
香落衣巾靡靡中，花垂碧涧不流冬。易开易落催成子，谁采谁收怕见红。种有万林绵北地，诗传八月剥西风。千株可等侯千户，安邑曾收结实功。
秾芳比似橘花肥，当日曾从细雨移。老有绉颜羞晚出，清无柔性结春知。雪香四月蜂攒处，风味重阳蟹健时。院落彩妆人最巧，搀先茉莉簇凉枝。
对花怀母望云心，不见围棋隐者寻。晚径风清香更醉，小亭月满艳能侵。千林翠幄千英雪，一点琼苞一颗金。莫问封侯惟问酒，泛杯摘蘂寄情深。
种接他枝宿土干，花开抵得北风寒。蛹须负雪疑蜂蛰，毛叶粘霜若猬攒。蕤破极冬悬蜡蒂，果收初夏摘金丸。冻香便觉饴如蜜，树掩卢村月色宽。
挑根扫叶古墙阴，雨后青腴有客寻。又见开花如雪处，不知遍野已春深。山殽难入膏粱味，冰室偏钟采撷心。荼苦回甘谁识取，周诗历历播微吟。
鬬雪轻微吐粉蕤，同开结约是酴醾。玉英递韵埋深叶，檀蘂分姿袅别枝。无力可延春色住，有方曾著药名遗。花空风转薰弦院，红柱棚欹𧀥乱垂。
小绳挂起小壶擎，欲透青冥梦未成。百卉弸中凉色进，丹丝垂下暑尘清。纤蕤承雨无多艳，拳石围泉不满漒。生意可撩书眼净，分明偷命寄檐楹。
花埋叶底寓春先，便想烹云煮活泉。玉脸含羞匀晚艳，翠裾高曳掩秋妍。灵随雷雨争抽瑞，尖吐枪旗趱摘鲜。带雪莫知开又落，采须谁厌老蜂颠。
开时可食胜餐松，应在神人守护中。九节自知遗种异，一花谁可鬬香同。碧丛露养仙苗细，灵卉泉抽玉髄空。还有痴愚求见面，欲期颜貌亟还童。
娇含丹粉映池台，忧岂能忘俗谩猜。曹植颂传天上去，嵇康种满舍前来。鹿葱谁验宜男谶，凤首犹寻别种栽。浩有苦怀偏忆母，从今不把北堂开。
冗花焦叶袅风漪，乱展江乡白渺弥。两岸水枯鸥宿处，一天雪衮雁衔时。羌儿削管吹边远，淮俗编帘障屋危。岂特絮毡堪御冻，津头拾取作薪炊。
花明五出绣汀州，自在沉沉自在浮。古有楚童谣可信，今无越女采为羞。江清得实谁能剖，风起虚根不复留。晚向水乡回野棹，一规西日落湖州。
四海张颐望岁丰，此花不与万花同。香分天地生成里，气应阴阳子午中。顷顷紫芒摇七月，穰穰玉糁杵西风。雨晹时若关开落，歌壤谁摅畎亩忠。
西风篱落草虫鸣，唤起书生啜菽心。雨瓣霏霏成晚荚，霞英蔼蔼烁秋阴。三年得谪非无乐，七步燃茸谩有吟。请看种分红白色，南山山下此苗深。
轻花细细复猗猗，何止青荧秀两枝。万顷雪光抽夏日，一天翠浪弄秋时。暖风覆野看摇燕，晨气笼晴想韵鹂。有实可祈催食𪎊，昼长村疃不攒眉。
根苗着土干柔纤，依附青松度岁年。彤蘂有时承雨露，苍藤无赖拂云烟。艳欹偷醉斜阳里，体弱愁缠立石颠。翠飐红英高百尺，藏春坞上忆坡仙。
朱砂炼椀质轻盈，知是蟾宫几杵成。槁蒂秀钟天种艳，碾光辉映御袍荣。叶沿绿刺星星劲，心结黄芽粟粟明。皓魄正圆花正丽，相看无语说长生。
谢了还开肯悟空，一年三十六旬中。相看谁有长春艳，莫道花无百日红。酡风倚娇承舞雪，瘦枝扶力借柔风。四时常吐芳姿媚，人老那能与此同。
粉红朵子不胜簪，何日移根鹫岭深。碎颗绿攒知暑过，栾枝红透得霜侵。凉分细叶犹张盖，秀结枯条可架禽。忆着花开花谢处，假山亭畔石池阴。
矮丛平翦海霞鲜，乱撒东风紫锦钱。露沈翠抽春节嫩，烟枰绣蹙绛绡圆。土阶晔晔摇芳泽，山舍英英吐秀妍。秋色易花谁得见，何时容得麝香眠。
知是何峰秀所钟，曾因手种得仙翁。暑须怯袅粘金穗，凉瓣嗔封迸柿红。扑卖有声传寂昼，幽妍无力借薰风。窑瓶插满清香烈，欹枕探吟鄙鹿葱。
问花忆别向秋江，清占花丛白鸟双。落日袅愁归钓岸，薰风吹艳入船窗。情迷洲渚根无蒂，名寄闾阎曲有腔。寒露拉摧浮脆尽，断矶绝岸出枯桩。
的皪繁英贴翠鞭，流波拂影自牵连。柔条袅画粘琼靥，小叶抽春垒玉钿。冷艳远疑冰剪处，秾华低灿月明天。莫欺露卉云丛乱，暗引迷香采蝶眠。
老树苍枝翠子干，烂红搀向雪晴看。绿攒劲叶身边刺，金凝纤须腹内丹。鹤顶剪开霞瓣暖，骊珠遗下日亡寒。几多名品中州有，染透春风十二阑。
鹦柔猩艳胜西川，有色无香意态妍。吟令美招名友聚，眠春羞并醉妃传。锦城红濯垂丝雨，绣幄青笼秉烛烟。莫待胭脂成粉去，月明便好泛金船。
猩巾绉折亚枝红，独现精神万绿中。带种归来传博望，动人咏处想荆会。触风绛彩逃春艳，萦火朱房烁暑空。别有盆窠培埴异，深黄线碧不相同。
破寒乘暖迓东皇，簇定刚条烂熳黄。野艳飘摇金雀嫩，露丛勾引蜜蜂狂。万千花事从头起，九十韶光有底忙。岁岁阳和先占取，等闲排日趱群芳。
树底催归咽一声，夕阳喷恨入繁英。枝枝血染花风晚，萼萼愁开谷雨晴。尚有春魂遗万古，岂无月色照三更。冤红遮莫随流水，最挠天涯蜀客情。
晴芳掩映宋窗曛，丑瓣攒鳞鬬野云。艳挺双头谁立异，名侪五德自为群。丹裳浥露承秋重，赤帻临风唱晓分。函谷关前如有此，不鸣惟恐误田文。
花仙五色自迎逢，翅翼翔霞湿翠笼。娇萃九苞攒露萼，秀离丹穴舞秋风。埋丛还绕萧台胜，绚彩应怀舜殿空。曾见毗陵遗便面，善描开谢不相同。
翠蛾遗种吐纤蕤，不逐西风曳别枝。翅翅展青无体势，心心埋白有须眉。偎篱冷吐根苗处，傍路凉资雨露时。分外一般天水色，此方独许染家知。
篱笆雨过晚阳红，碧衬秋空点染工。河鼓星高钟异卉，铢衣烟靓袅西风。香挼茜彩涂姜色，蔓引凉姿入豆丛。为药尚犹分黑白，此花岂与易羊同。
有叶无花孰与同，繄谁指作雁来红。翠梢润色攒秋瓣，玉树遗歌入野丛。混迹尘泥欺落日，强颜篱落媚西风。丽华曾洒当时泪，不把胭脂染井桐。
鹅项窑壶插翠干，就中琼卉袅清寒。暑天流影澄方沼，尘眼迷丛倚曲栏。几叶但知静尾掉，数蕤易觉粉香残。西风枝上无多雨，留傍花台当画看。
密团粉腻翠枝擎，乱碾铢衣降紫冥。揉雪谩为春晚殿，御风应负饮中灵。蒂占琼瓣轻如蝶，心袅金丛灿若星。谁指凌波姑射醉，有人眠月可曾醒。
不能摩顶过祇园，幻作清芳与世传。排叶瓜痕分翠浄，吐葩心骨耀丹妍。但迷色界空华相，肯悟宗门直指禅。谁汲野泉临晓浸，瓦瓶插供白衣仙。
繁蘂粘条簇茜尘，挨墙傍壁烁荒榛。风传兄弟知何乐，雨喷精神老此春。眼底叶空枝有艳，根头花盛树无身。野芳若省荣枯易，肯厌游蜂来蜜频。
天然嫩相烁秋明，淡染鹅裳结束轻。醉蘂强传金盏侧，赤心长向火轮倾。四娘蹊上能无种，一点眉间自有情。不照花根元藉叶，羡他卫足了孤生。
负得刘王侍女称，何年钟作冢魂英。月娥暗吐温柔态，海国元标悉茗名。翠髻云鬟争点缀，风香露屑鬬轻盈。分明削就梅花雪，谁在瑶台醉月明。
朝开暮落自篱头，此种南来翠叶稠。辇致一壶舒数艳，时当三伏眩双眸。麝香藤畔遗丹椀，叶莉窠边吐绵球。凉月在天天似水，深红独照满堂秋。
绿蒂黄心簇绛英，何时负取旱莲名。预知荒径非全盛，先吐芳葩破独清。篱落赪填空有艳，风霜黄槁却无情。红嫣香绝谁伤旱，难结𫋇桑处士盟。
何时和露种琼英，素质轻盈骨骼清。古观自栽千树艳，重门谁锁一春情。绡裳月曳瑶台晚，绿蒂烟凝粉瓣晴。几片雪香流出远，涌金池傍涌金城。
瘦倚西冈石圃阴，玉容忽抹艳妆深。染春应借东君手，眩眼曾疑北客心。霞吐丰姿情脉脉，雪遗香影梦沈沈。粥饧风景清明近，错认庐山种一林。
刚条簇簇陈蝇封，劲叶将零傲此冬。磬口种奇英可嚼，檀心香烈蒂初镕。根依阳地春风透，瓶倚晴窗日气浓。一样黄昏疏影处，悬知水月不相容。
素质盈盈绿盖张，肯同媚眼醉斜阳。俨然玉井风姿异，无此冰壶月色香。天地一空谁染着，水云十里自清凉。东林结社流芳处，还有池亭傍上方。
忍见柔枝缀彩英，愁围未解又清明。茸茸叠萼萦春梦，袅袅长条系别情。有样谩传居士制，无香徒滓海仙名。文臣服色开时验，次第妖娆织不成。
净碾寒琼色瓣妍，冷阴团雪压枝圆。锦梭风飏鸳鸯结，翠幄云攒蛱蝶眠。眩夜似悬绡帐底，抛春如在彩竿前。眼明万绿清和处，未数花中聚八仙。
弱瓣坚须灿野光，成丛灼灼鬬丹妆。风葩净蕴商天艳，霞朵轻摇月夜凉。沈透柔柯难受雨，冷零嫩叶不禁霜。通明可使书窗透，肯拾秋萤聚作嚢。
暖倚青墙揉紫绵，绛葩淡染露花鲜。花遗颜色祇如此，名借酴醾得并传。伴直自应留故事，谩栽聊可殿春妍。年年满架东风艳，梦断词林视草仙。
谁趱珍芳态度呈，风香露色谩敷荣。纵矜百媚留春色，难压群花殿晚名。暗绿园林黄鸟静，嫣红篱落粉机明。禁持光景无多日，冶艳随飘逐雨晴。
石砌秋新展绿衣，绿衣凉矗嫩琼飞。低抽叶面几丛矮，高丛花头二寸肥。月下自矜明艳盛，坛边谁认堕翘非。午风扫净青蝇止，还有清香眩落晖。
杜陵曾吟至后诗，我今客远愁归迟。蜀中想重洛阳忆，江上亦起钱塘思。地异心同一今古，风饕雪虐共路岐。西湖何殊灞桥趣，亟归乘兴无复疑。
郭北下湖枕苍绿，书屋奈此五月溽。凉台水榭自柳阴，独敛修程困羁束。心心岩峰不得住，瀑声萦回梦不足。世故屈折歌刺促，谁识其人美如玉。
酡颜探得洞玄真，老气摩霄岸角巾。案上押批呼局吏，津头酿酒谢江神。天寒茶课收征倍，雪霁梅吟寄驿频。何日此来联榻语，庐山几案却无尘。
梅落痴风寒赑屃，海雁惊春动归思。蹇驴石磴空踟蹰，黄犊青山劳梦寐。千载休疑漱石讹，几人堪说种瓜事。南州髙士不可攀，俗吏空餐抱深愧。
芙蓉披靡秋水寒，呉姝越艳芳思单。漫把黄花事佳节，黄花不入歌舞欢。昔人戏马足强健，今我无酒空巑岏。黄花无言不可诘，青山落日明归翰。
锦衣年少不知愁，风雨无端恼客游。万点残红空过眼，一番新绿又从头。夕阳细草堪横笛，野渡垂杨可系舟。三百六旬浑是醉，饯春何用苦绸缪。
隙驹如箭未堪怜，晴雨悲欢付自然。九十春光能几日，一番花信又明年。残红数点心终在，垂柳千丝意许妍。说与游人莫惆怅，绿阴幽草一般天。
底事黄鹂唤不休，出门欣见绿阴稠。残花满地无人扫，芳草连天起客愁。泪落田间闻牧笛，醉归江上问渔舟。杜鹃也合催春去，何处而今孟浪游。
帝命元臣选外台，南州声望久崔嵬。仓箱早办九年集，原隰欣迎四牡来。父老此时方见日，吏饕平昼忽惊雷。锦衣翠节乡邦重，耿耿文星照上台。
冰清玉洁好风襟，老屋凄凉兴味深。身世已非尘外迹，语言犹是竹边音。且陪此日莺花乐，休忆当年灯火心。白髪相看能几许，樽前须要惜光阴。
一夜春光到竹门，东风拂拂动闲云。钳锤粗了人间债，缾锡𫏐抛林下群。烟塔忽惊当户立，霜钟犹记旧山闻。髙谈亹亹天花落，老衲廊头意自欣。
已约岩头同数宿，如何消息竟茫然。抱琴有意弹明月，采药无心到绝巓。不过虎溪安得笑，偶逢醉石便欹眠。山林此乐而今少，一日相从是宿缘。
偶携琴册傍林泉，坐对梅花记往年。鸿燕何心成巧避，夔蚿无语自相怜。才唫瘦影黄昏月，又见残红细雨天。拟把楚骚重载酒，掀髯抵掌话前缘。
长江不直一杯寛，自笑狂生笔力悭。有酒何须夸戯马，绕篱岂必强登山。世无刘表谁知已，人说渊明我厚颜。风雨满城都过了，多簪黄菊出松闗。
葺荷偶忆湘累句，筑屋还寻杜若汀。孤树每留残日白，片帆徐度逺山青。海鸥知我断机虑，渔父与谁分醉醒。何处扁舟横短笛，月明风袅不堪听。
独倚阑干对落霞，垂杨古渡欲栖鸦。渔翁何处烟藏浦，白鹭成群月浸沙。泪落西风叫黄鹄，酒阑深夜听琵琶。谁人得似鸱夷子，一叶浮云总是家。
一榻虚明懐抱幽，水天无际望悠悠。潮来不觉沙洲没，浪打只疑茅屋浮。何处渔人横短笛，有时嫠妇泣孤舟。忘机何必曾相狎，说与江边群白鸥。
翛翛白髪倚栏干，笑仰髙峰巾袂仙。但见烟霞相逺近，不知宇宙有中边。宦途人在非凡境，客里身游极乐天。自叹情懐今潦倒，重来未识是何年。
别郡安知寄此州，攀辕合借我公留。求仁而得又何怨，蔽美岂其为好修。花迳怕风宜落絮，秧田足雨恐妨牟。春归谁识春心苦，才说思春欲白头。
十年不见此髯翁，笑我而今鬓亦蓬。几度因诗亲水部，一回看剑泣山公。无心尘世云移岫，极目仙壶浪拍空。痛饮剧谈非是梦，寸丹长与荔枝红。
一笑灵龟尾曵涂，扁舟聊复寄菰蒲。潮生潮落帆来去，云卷云舒山有无。风定若教胥怒息，月明空忆蠡游孤。渔翁不识人间事，白髪青蓑酒满壶。
感慨重来岁月深，手栽松柏已成林。万山自此无南北，一水长流不古今。先训丁宁犹在耳，老吾寂寞自沾襟。君恩已遂祈闲请，莘野归耕是本心。
谁家一树銕斜欹，的皪踈花出短篱。黄叶久随风卷地，幽姿当与雪同时。白头朔漠穷苏武，瘦骨西山饿伯夷。三嗅清芬一杯水，徘徊无语笑掀眉。
结草为庵寄一枝，钟鱼聊复事清规。野蔬入供无人识，古柏为香有佛知。频去饮泉非为渴，偶来坐石忽忘饥。常谈且接头陀伴，欲说上乘空费辞。
邻蛩深夜语幽幽，犹此尘埃一敝裘。甘菊已荒归栗里，蒲萄堪醉胜凉州。知心海上千年鹤，极目云间五色楼。白髪正殷松柏念，不因泉石老斯丘。
独抱琴声感岁年，捜趣外欲无弦。广陵寂寂嵇生去，秋木幽幽鸣犊贤。一点山泉岩窦雨，数声瑶佩泬寥天。音徽千载何人会，愿和薫风殿阁前。
无心携起碧笻条，偶尔来从渔父招。山色多情似呉越，涛声牵梦到金焦。鱼龙一任风云便，鸥鹭不知天海遥。共倚栏干秋月白，岂期真乐在今宵。
石路层层碧藓花，矮窗低户足烟霞。愁闻独鹤悲寒角，静阅群蜂凑晚衙。野菜旋挑奚待糁，石泉新汲自煎茶。炉熏销尽抛书卷，闲倚阑干看日斜。
自从华表去蹁蹮，縠顶丹深不计年。万里孤光中夜月，一声清唳九重天。偶然梦觉思辽海，不是饥驱向野田。赤壁秋髙风露下，无心曾唤老坡仙。
云巾羽扇得真如，不用羞惭非故吾。入手千般休说巧，转头一著不为愚。尘中羁绊无还有，物外逍遥有若无。我若忘机曾悟此，烟波鸥鹭是吾徒。
岁律从新泰道亨，出门欣见麦青青。已无闗外石壕吏，遥望城头紫气星。往事莫追由世数，寛恩频下为生灵。而今颇觉农为重，说与村村父老听。
鬓符腰艾去纷纷，荷叶荷花匝水濵。思逺楼前虽有曲，若邪溪畔岂无人。莫将楚恨悲儿女，聊把骚章托鬼神。浊酒满壶渔父笑，江边鸥鹭正相亲。
披草篱根问旧花，一番春事又萌芽。非因老态逢时感，祗怨昏瞳作雾遮。何处而今寻烂熳，不圗于此见英华。翻阶自合流芳咏，可惜飘零野客家。
鸡絮才陈泪已倾，故人旌旐尚禅扄。尘中愧我头空白，梦里逢君眼更青。束髪论交真意气，伤心无语负幽冥。求铭敢后朋侪事，况复原头有鹡鸰。
幽梦初回漏未央，起闻邻笛倍凄凉。不知何处石崖裂，忽送一声江水长。短棹清风懐赤壁，断垣斜月隠山阳。犹疑吹到梅花落，不见梅花空搅肠。
风雨潇潇到夜终，夜寒一室坐虚空。何当乐与二三子，免使凄其六一翁。老大自甘为老大，穷通休苦较穷通。此心不作窥园想，流水落花春梦中。
草屋柴门风露凉，寒瓜收蔓力锄荒。新栽莙荙恰逢雨，欲剪芹蓝犹待霜。牧竖归来煨芋熟，田翁相就泼醅香。里胥偶报徴苖急，自辟闲畦早筑场。
鸡犬不鸣何处村，颓檐破壁问谁门。蓬蒿满地田园在，瓦砾如山井臼存。青草髑髅疑是梦，白头老父泣无言。咨诹邻旧多为鬼，倚杖徘徊堪断魂。
满城风雨近重阳，梧竹萧萧欲断肠。敢望白衣来送酒，拟将黄菊去为粮。系茰安得山堪避，落帽岂无人在旁。千载风流心独会，饮泉亦足慰凄凉。
神草如蓬世不知，壁间墙角自离离。辛盘空芼仙人杖，药斧惟寻地骨皮。千岁未逢朱孺子，四时堪供陆天随。霜晨忽讶春樱熟，闲摘殷红绕断篱。
世路羊肠姑已之，扁舟我欲问冰夷。祗因吏部酷好酒，岂是鸡林要售诗。万事不如潮有信，寸心唯赖月相知。斜风细雨休归去，此政老翁沉醉时。
紫缦红裀事有根，绿函金锁蜕犹存。无缘得到千岩顶，试问而今几代孙。汉祀昔曾陈玉脯，晋人方始识桃源。不因大隠屏中老，未易抽簪扣洞门。
我是人间未了僧，苍崖如梦昔经行。炉中香愿犹余烬，石上精魂又一生。绝嶂猿啼惊犬吠，四山屏合护钟声。何当缘业人间满，孤拥秋衾坐五更。
岁云暮矣可奈何，云愁雨湿阴风多。林壑摧残海惊波，惨淡一色无山河。哀鸣嗷嗷旧枝柯，飞天不容忧虞罗。深山短景孤鸟过，会看明午风日和。
流水桃花又避秦，诛茅西崦结为邻。如公尚友浮丘伯，顾我早师梅子真。棋酒从容新里社，衣冠萧散古遗民。他年史传收芳迹，应许牵联作隐人。
高阁连城十二栏，西风领客共跻攀。半帘烟雨长江外，千里湖山咫尺间。雁带秋声归别浦，莺分春色过巴山。当年蛱蝶知谁画，一梦庄周去不还。
江到南关古渡头，旁分一曲入溪流。垂杨夹道三千户，绕郭连樯数万舟。春水绿波芳草渡，秋风明月白苹洲。滔滔出舍红尘派，一棹中流万顷秋。
投闲深感圣君恩，放浪华山酒满樽。高下数峰撑日月，东南一柱壮乾坤。雁拖秋色迷渔浦，鸦背斜阳过洞门。偶听山中风水响，恐疑仙乐和朝垣。
喜见人间百岁翁，青鞋藜杖步如风。一庵无处知身幻，四海行来觉眼空。论相又看新进士，挑诗多识旧名公。承平往事谁知得，闲听高谈梦寐同。
读书干禄不医贫，馔厌寒葅甑欲尘。自笑凄凉弹铗客，欣逢慷慨指囷人。江南缩项鲜堪鲙，浙右长腰色胜银。盂饭杯羹饱扪腹，鬓迈岁事又从新。
尝随荐鹗上天阍，肯信荒山泣断魂。百岁光阴随酒尽，一生气概祇诗存。冢倾平地藤萝合，碑倚空岩雾雨昏。纵是纸灰那得到，落花寒食不开门。
江湖牢落叹蘧年，说着乾淳泪泫然。折桂昔为天上客，餐松今作洞中仙。南窗寄傲陶元亮，东海归来鲁仲连。紫凤天吴颠倒褐，抱琴又泛楚江船。
轧轧篮舆松径间，晚风吹雨逼人寒。断崖蹲虎停云湿，一水飞蛟醉眼看。空翠万重藏绝景，夜光千丈浴神丹。青鞋布袜吾能办，未觉丹躯羽化难。
颠风吹雨过吴川，极浦亭前望远天。有路可通环屿外，无山堪并首阳巓。溪云起处潮初长，夜月高时人未助。异日北归须记取，平芜尽处一峰圆。
弁山之阳冠吴兴，峮嶙巀嶭望不平。焕然仙宫隠其下，众山所仰青复青。雪花夜积山如换，乘兴行舟须放缓。平生不识五老峰，且冩吾乡一竒观。
倚天苍弁独崔嵬，仙阙逰遨愧不才。揽镜频嗟双鬓改，推窗三见六花开。山中酒户冲寒去，城里行人踏雪来。安得时晴风日好，竹林深处且衔杯。
阶檐积雪动经旬，犹自霏霏夜向晨。四望莫分天地色，一时遮尽海山尘。舞风不住缘何事，见日还销亦快人。独欠故交来叩户，洛中髙卧是前身。
乱山积雪郁崔嵬，对景惭无倡和才。晴日旧曾梅下饮，好懐今为竹林开。仙人千劫能居此，俗客三生始一来。未许扁舟落吾手，明朝相约共传杯。
韩公胸次有神奇，写得天闲八尺驹。曾为岐王天上赐，不随即护雨中驱。霜蹄奋迅追飞电，凤首昂藏似渴乌。春草青青华山曲，三边今日已无虞。
皎皎无边白玉盘，年年此夕带愁看。松枝积翠欺人老，桂影浮香入鬓寒。常记醉来多谬误，又逢秋至辄悲酸。疏桐清露中庭下，泪洒西风为一弹。
灵境无人桃自花，东风吹散赤城霞。山容对我横天末，柳色将春到水涯。王粲忆秦空有恨，杜陵入蜀更无家。干戈满眼何年定，回雁悠悠白日斜。
高楼一日赏新晴，白羽停挥倚绣楹。尘世可怜人易老，海门还见月长生。蓬瀛缥缈南山小，殿阁森罗北斗横。今古登临尽如此，不须游子独含情。
晴日溪光动草堂，两峰浮翠瞰沧浪。独挥羽扇成何事，更叹芒鞋为底忙。一水澄清鱼避影，万红狼藉蝶分香。东风自是无情物，白日杨花莫漫狂。
宫锦翩翩五色麟，如君端合侍枫宸。山中老去陶弘景，湖曲归来贺季真。上界神仙足官府，此身城郭旧人民。还乡我结同盟社，只看桃花莫问春。
十日春风暄且妍，溪头花柳竞相鲜。美人遥隔山川外，社雨忽来尊俎前。白发青春犹故我，夕阳幽草自新阡。五陵公子莫相笑，曾散黄金乐少年。
地僻秋深戎马闲，一尊随处且开颜。谁思铜雀埋黄土，但忆金人出汉关。六合茫茫天共远，五湖杳杳雁飞还。中年陶写无丝竹，王谢风流莫强攀。
青春跃马两山间，溪柳岩花动客颜。日落孤城金铎振，草深荒冢石人闲。庾郎赋就元无味，阮籍途穷且未还。江左风流半摧谢，白头犹自绕乡关。
尹躬乐不在耕莘，乐在明明以及民。贪看回头多应错，偶闻变色始知真。圣贤气象心为大，天地根萌人是仁。认著濂溪窗草意，自家胸次一般春。
滔滔逝者若斯夫，不有耆儒孰共扶。昭揭五条皆远道，由来一本不殊途。圣贤奥义难穷尽，老笔名言妙写模。我欲研朱同点易，先生肯位此中无。
辙雪营巢近岁除，樵奴溪友落成初。卜邻喜有玉川子，作计拼为陶隐居。架上多储韩杜卷，案头不着老庄书。乾坤自有关心事，非是幽人偏爱庐。
雪棹殷勤泛剡溪，吟香为拂案头埃。老躯久已乞骸去，瘦骨应难入画来。但愿东皇怜病瘦，早从西华觅云台。当年自是渠无分，明主何曾弃不才。
抱琴来会锦沙溪，音响能清一世埃。不学晋人反招隐，颇知陶令欲归来。羡君雪里骑驴兴，哀我年前戏马台。留取老翁看云月，乾坤撑拓赖奇才。
茅屋三间一坞云，此窝真足养吾神。不知逐鹿断蛇手，但见落花啼鸟春。石几梅瓶添水活，地炉茶鼎煮泉新。古今天地何穷尽，愧我其间作散人。
谏议村中一布衾，幽潜两事最堪称。瘗骸鬼结来生草，削髪僧然后夜灯。螭篆凄凉嗟老钝，薤章鸣咽动亲朋。羡公有子能如此，多少英雄叫不譍。
自从骢马到清溪，浄洗江山绝点埃。霜月高擎随地转，春风吹喜自天来。皇华礼遣荣花县，宣命恩浓出柏台。海内苍生望霖雨，庙堂正要栋梁材。
十番春事付风埃，屐齿参经识苍苔。野鸟避人犹巧语，山花向日尽迟开。奇峰自是平地起，活水不知何处来。天若便教羁馽脱，宁须海上觅蓬莱。
六年援绝困重围，到此无谋更出奇。慷慨如张虽有愧，孤穷似李亦堪悲。列城寒月惊鸿散，夷路西风哨马驰。机速房深谋画处，岂无高着活危棋。
圣皇神武志规恢，南国胡为贡未来。铜柱地荒云隔断，珠崖天圣雁飞回。秋风曾见秦师出，晓日今闻汉诏哀。中国有人终慕化，且看万象乐春台。
乾坤重辟八荒春，何事中间有末臣。南粤一隅先汉地，阳樊数世有周民。山川惯识旌旗影，道路长愁士马尘。闻说讨平归奏凯，剩俘女子载珠珍。
边笳凄惨动江城，朔雁南飞几阵横。云气昏昏秋万里，旄头烱烱夜三更。向来海上凫毛出，何日关中马角生。天地无情豪杰尽，西风颠倒若为情。
万方欢喜醉春风，数路飞书奏凯同。天拟诸公扶社稷，人言多难识英雄。周邦虽小名犹正，楚国方强力易穷。从此东南基岱岳，好磨崖石颂成功。
边头无日不秋风，荐食无厌更启戎。谁拥貔貅专玉帐，不收鹦鹉着金笼。江曾飞度量丝熟，襄已重围堕甑同。安得扶持今社稷，重来韩岳数英雄。
羽书朝暮涨氛埃，天诏勤王起草莱。寒上风高鹰飏去，江头雾暗马飞来。诸贤忠爱谋安出，四将英灵唤不回。漠漠雪天秋万里，飞鸣无数雁鸿哀。
祸乱方来苦不禁，此生谁料有如今。四郊云扰旌旗影，诸阃风寒社稷心。杞国有人忧凛凛，桃源无路入深深。少陵野老怀忠愤，醉里攒眉强自吟。
兴废明知数有天，臣心感激义当然。孔明尚欲西都蜀，王蠋宁甘北面燕。凤鹤不灵凄落日，蛟龙已逝冷长川。丈夫一为纲常死，表表人间万古传。
力支大厦烱孤忠，太息黄旗运不东。天若有情虹贯日，人谁不死气凌空。倍增晁董儒科重，可与夷齐史传同。地位九分人物好，更于何处觅英雄。
沙尘破褐客秋风，落落亲朋半老翁。野旷有时闻啸虎，天宽无处寄征鸿。四方玉帛燕山北，万里帆樯海水东。回首可怜歌舞地，芳花石础树阴中。
西风卷地送凄凉，目断归帆落日黄。雁过江天云漠漠，龙游沧海水茫茫。故人入梦三更月，近事惊心两鬓霜。试把浊醪浇磊磈，樽中犹带芷兰香。
茫茫世事等浮萍，愁绪方浓醉又醒。日月双飞天不老，干戈百战地常腥。此时弓马多秦戍，何日衣冠见汉庭。宇宙西风愁不尽，谁家门巷草青青。
荒郊白骨卧枯莎，有鬼衔冤苦奈何。半夜数声凄枕席，十年几度惨干戈。英魂无托子孙绝，史笔不知忠义多。欲反髑髅生世乐，近来富贵亦消磨。
五更漏尽醉魂醒，谁富胸中十万兵。如昔襄阳坚砥柱，至今江左屹金城。南来铁马吹唇沸，北去铜人泪眼盈。闻说钱塘风景异，胥涛犹有不平鸣。
江横天堑涌鲸波，信是闲愁两鬓皤。上界有春娱日月，中原无梦冷山河。扶持宇宙人非少，经济风涛论尽多。昨夜甘泉烽火急，禁中拊髀忆廉颇。
长铗悲弹负壮游，京华倦客又扬州。西风昨夜他乡梦，明月故人何处楼。石塔钟残枫叶暝，瓜州棹远荻花秋。幽窗一点寒灯影，徙倚阑干生暮愁。
公已苍头我黑头，两情常得守清幽。纷纷世事浮云变，汩汩人生逝水流。行止何期南又北，交情又见夏还秋。可堪天意常如此，只合无心任去留。
命有穷时道不穷，命穷何处更求通。此生未老应须学，万事由来要适中。物欲尽时心始旷，天真动处气初融。百般佳处难形状，自与常人迥不同。
警书双羽出乎西，端坐凝香恶境移。已铸剑锋成耒耜，更陶瓦缶作尊彝。雅南歌里声千古，干巽维边位两仪。细数旴江知郡事，有如此事几人知。
位分南北与东西，旷典才修俗顿移。乐合鸾皇下庭宇，觯扬虎蜼伏樽彝。头颅如许堪殊席，筋力无多奈缛仪。敢昧邦君明德意，后知方遣负先知。
男儿立志要崚嶒，莫与闾阎较重轻。一寸光阴无放过，十年灯火夙修成。学疏达境还堪愧，道在穷途亦可亨。未必儒冠能见悮，书窗努力继芳声。
年来梦断百花场，安分农桑万虑降。为喜麦青行暖迳，因看蚕出倚晴窗。草坪闲见乌犍点，畬水飞来白鹭双。满饮茅柴拼烂醉，踏歌社下自成腔。
五经为笥腹便便，千佛名髙此作缘。贵仕直堪梅和鼎，贫交猥为酒供钱。连章秋月雁回翅，贮袖天香龙吐涎。旧话新情如觌面，同年真是我同年。
共是金明衣绿郎，梅仙风致压仇香。人如紫鳯仪丹阁，谁则青蚨涴锦囊。洛社菜羮时不禁，雪堂斗酒夜宜良。至尊端肯怜芹曝，臣罪当诛自恐惶。
费却长吟复短吟，投瓜投李愧何深。吾人只记钱留纸，此老能令户作金。掷地有声知处处，如兰斯臭见心心。柏梁体后八仙赋，趾美重光未陆沉。
对看中秋是好天，健来欣为子分田。只消菽水欢无尽，况有经书腹可便。家事既传情思穏，吟篇谩写墨痕鲜。惟余学课随年挨，共我艰劬知几员。
金明池上共扬鞭，豪气宁求许祀田。不道福碑轰忒早，相逢颓景穏为便。牙牌刻处谩夸贵，蓝绶披来难敌鲜。千岁尽长公论在，于中定有好官员。
桃花柳絮及春敷，壹是浮轻匪壮图。幸有田耕幷井饮，犹胜身屦与妻纑。郎君竞爽贤声起，老子尊安道味腴。便是当年正考父，是间𫗴粥口堪糊。
力田元不怵凶饥，瘠者为谁谁是肥。但得髙堂翁媪健，定知奕世子孙宜。追风骐骥骤仍蹶，览徳鸾鳯栖或飞。有酒急须频对月，桂枝香了到梅枝。
天禄臞仙后代孙，巍科几世属名门。千年绝学追先圣，四海真儒仰后村。直向天边扶日月，只从笔底转乾坤。年来诸老凋零尽，惟有灵光独自存。
玻璃万顷海天秋，相国如居天上头。锦帐围山丹荔熟，银梭织水子鱼游。地灵自古称多士，人物当今列上流。二季一翁家学在，湄洲即是蜀眉州。
雪碗冰瓯淬笔锋，篇篇琢出玉玲珑。鹤鸣逺岫千林晓，鲸展洪涛万里雄。暮雪寒梅吟思外，春风芳草梦魂中。诗瓢行脚半天下，多谢先生棒喝功。
骑却青鸾上禁林，岩岩声价重于金。花砖日转琼笺暖，莲烛星归玉漏沈。翰墨挈来三昧手，丝纶画出九重心。春风已筑沙堤路，天上虚皇属意深。
麦秋天气觉清和，老尽春风庭下莎。晚月荒山啼蜀帝，夕阳髙树咽齐娥。三年寒我沧波约，一夜思君白髪多。世路不堪重著脚，相期何地理渔蓑。
华衮褒荣御墨鲜，堂堂剑珮在凌烟。十三相后功为最，五百年间遗有传。落落甘霖施后土，岩岩巨石补青天。太平有策安排了，浯水清风崖可镌。
世态浮云无定形，先生绿野竟留情。讵知宝祐老臣在，又见金陵新法行。洛邑几时归赤舄，东山再起答苍生。不堪局面迟一著，愿祝薇垣星更明。
当年河岳已储神，理乱分明闗一身。瑞应麟书知孔子，恩光凤诰见庚申。世臣乔木苍苍日，驿使梅花岁岁春。笑指紫阳山作寿，会看重庆喜尤新。
瑞宿当年降世间，祁山深处著仙坛。梅开冰壑珊瑚瘦，崖耸晴空碧玉寒。清气胚成龟鹤相，丹田炼就虎龙蟠。待教须髩浑如雪，恰写耆英与世看。
秋雨梧桐退老时，寒城九日正霏霏。功名不直三杯酒，世事真如一局棋。头且插教黄菊满，手今莫负紫螯肥。壮懐无复登临恨，破帽西风一任吹。
芒鞋竹杖出柴闗，检点园林脚不闲。翠幄初张花结局，锦棚未解笋排班。烟波鸥鹭春风外，桑柘牛羊夕照间。野兴不须邀客共，一尊白酒对黄山。
修竹阴阴古道场，谁怜兵火地荒凉。晚山俱似佛头绿，秋草不如僧髪长。白酒莫辞今日醉，黄花仍作去年香。禅翁留客殷勤甚，相对藤床话夕阳。
峭壁千寻屹晓寒，何年人插钓鱼竿。烟霞不受衣冠涴，天地那如蓑笠寛。幸有同肩黄屋贵，不妨伸脚白云端。能令汉室亦増重，可作巢由一例看。
片帆东去一鸥轻，消得天公十日晴。新酒一尊诗几首，故乡千里月初更。烟收山翠揩摩净，风软江波熨贴平。苦是狂懐费消遣，船头吹笛到天明。
何日林间理故书，客中岁月只蘧庐。籴粮半给梅花鹤，烧叶余分雪后驴。蝶梦悠扬家国逺，雁行零落弟兄疏。寒花到了自萧索，不是东风不管渠。
天目峰前小驻骖，长松笑道碧䰐𩭹。客懐寂寞秋般淡，醉态朦胧午正酣。山色俨如严父面，鸟声还胜俗人谈。何年来此种芝术，乞与道人云一龛。
玲珑窗户午晴时，散髪林间自一奇。鸟睡香奁花影动，蝉吟凉境柳阴移。髙山流水琴三弄，明月清风酒一卮。要是闭门防俗客，莫令到眼败吾诗。
鬼蜮为妖天地昏，将军那可一朝存。泰山颓喻哲人死，东海旱为孝妇冤。当日主和甘下策，到今无计复中原。清风凛凛一编史，拭尽英雄几泪痕。
几日春愁不出行，园林又是了清明。春风桃李一场梦，夜月江山千古情。吟倚长松伺鹤到，坐临钓石看云生。此懐不解自拈出，谩语离骚入笛声。
多谢春风相此行，马蹄千里夕阳明。故人杨柳正年少，知己青山旧日情。思满天涯芳草逺，望穷江际暮云生。同来佳客自不俗，相对松阴听瀑声。
吾祖曾师云谷仙，读书直下悟蹄筌。道参太极本无极，易论先天与后天。绿遍春风窗外草，香浮夜月沼中莲。派分一勺濓溪水，道统绵绵万古传。
秋试贤闗掷雉卢，道经邻郡拜真儒。棠阴日暖鸟声隽，苔迹月明吏影臞。春野一犂今有犊，暮歌五袴昔无襦。片帆愿借吹嘘力，一舸清风不用租。
万绿樷中春事阑，杨花如雪满江干。露沾花树蝶衣重，雨著芹泥燕嘴寒。愁到吟肠诗绾断，梦依棋局客敲残。何时买得青山住，炼就蓬壶换骨丹。
旅食京华不自谋，可堪典尽鹔鹴裘。一床风雨孤灯夜，千里江山两髩秋。笑索寒梅吟苦句，醉拈秃笔扫穷愁。学人翻笑孙明复，强乞希明一点头。
策杖行行过石桥，农家鸡黍逺相招。田铺棋局露鸦下，山展画屏烟雨描。病骨枯于秋后叶，诗懐雄似海东潮。一声老鹤松梢上，賸欲乘风到九霄。
灯火青编结兴长，可能历历记兴亡。董狐笔底风霜重，班马书边兰蕙香。往事输赢棋几局，浮名今古纸千张。重重公案休拈起，中有灵台定否臧。
金陵王气已销沈，几度凭阑愁满襟。往事仅存南北史，伤情空费短长吟。龙蟠故国山河在，凤去荒台草木深。旧物尚余吴塔在，夕阳移影照江心。
太极虚空亦有根，打开闗捩是何人。丹田旋转乾坤槖，碧海循环日月轮。久矣我前曾有我，悠哉身外岂无身。分明好个通天窍，只要时人认得真。
手掇乾坤铛里煎，神仙肘后有书传。红铅黑汞一斤药，阳火阴符六百篇。金鼎自凝三素炁，玉𬬻轻散九霞烟。玄霜糁入空虚腹，一息乘风上碧天。
梨花院落雨初晴，小醉醒来睡不成。过客光阴易老态，故人山色却长情。歌喉呖呖鸟声隽，舞袖翩翩蝶翅轻。好景相看作挞尽，闭门不觉了清明。
奴颜婢膝浪驱驰，几被秋风吹髩丝。百万博卢空得雉，八千兵溃岂因骓。功名付我银凿落，世事从渠铁蒺藜。且跨蹇驴出门去，六朝故地要吾诗。
钟阜龙蟠势可奇，何年开此帝王基。东西日月磨今古，南北江山几合离。六代衣冠荒草下，中原台殿白云涯。春风吹落英雄泪，立尽斜阳未有诗。
万姓丛居一弹丸，八公何在路漫漫。中原北望已尘暗，边地秋来又枣丹。猎猎阴风征骨乱，茫茫夜月鬼声寒。老兵指点擒生处，岘首残碑带泪看。
祥云中屹祝融峰，秀出全材一巨公。银管曾提修国史，金戈几出策邉功。九秋健羽横空鹗，万里威声当道熊。谭国为前冀国后，汗青千古玉玲珑。
麟符玉策总兵权，手托江淮半壁天。大节有闗宗社里，深谋常画庙堂先。三朝已表蝉冠像，八袠终逢鸡梦年。不独羊公碑尚在，万民堕泪滴湘烟。
两翼才干壳已离，便升乔木最髙枝。银床落叶秋风里，金掌盘敧晓露时。断续翻成无调曲，悲凉做出苦吟诗。前身应是夷齐辈，髙卧西山自忍饥。
青年铁砚亦曾磨，壮不如人可奈何。松菊犹存陶令迳，烟云不碍邵公窝。吟廊缓步看修竹，醉石髙眠枕绿莎。一笠一蓑吾事足，江湖浩荡白鸥波。
怪石堆云矗太宗，女娲炼出广寒宫。一轮常满阴晴见，万古无亏昼夜同。捣药声繁驱白兔，漏天孔正透清风。光明自照如来境，肯学嫦娥西复东。
孟宗祠下竹依然，借得空房竹树边。贫寺少逢僧过夏，远乡多是客经年。倩人汲水时煎茗，就佛分灯夜照眠。家信不来心欲断，明朝又买汉阳船。
极目平芜送落晖，六朝征战尚依稀。风生战舸周郎过，月落南楼庾老归。秋塞戍闲番马病，春江流下蜀鱼肥。神州北望知何处，父老犹能话岳飞。
山光照槛水绕廊，舞雩归咏春风香。好鸟枝头亦朋友，落花水面皆文章。蹉跎莫遣韶光老，人生唯有读书好。读书之乐乐何如，绿满窗前草不除。
新竹压檐桑四围，小斋幽敞明朱曦。昼长吟罢蝉鸣树，夜深烬落萤入帏。北窗高卧羲皇侣，只因素稔读书趣。读书之乐乐无穷，瑶琴一曲来薰风。
昨夜庭前叶有声，篱豆花开蟋蟀鸣。不觉商意满林薄，萧然万籁涵虚清。床前赖有短檠在，及此读书功更倍。读书之乐乐陶陶，起弄明月霜天高。
木落水尽千崖枯，迥太吾亦见真吾。坐对韦编灯动壁，高歌夜半雪压庐。地炉茶鼎烹活火，一清足称读书者。读书之乐何处寻，数点梅花天地心。
昨夜西风吹御沟，红摇桂子麝香浮。蟾宫影散三千界，玉殿根盘第一流。仙骨知非凡俗相，锦标喜簇少年头。欲从云外移真种，试向丹梯最上游。
半轩秋雨染鹅黄，望里还疑分外香。月到树傍生浄想，云开花底拥仙装。披襟笑赏和衣馥，携手高攀满袖芳。信道男儿输宿愿，一枝早占广寒香。
种自姮娥宫里栽，如何亦向世间开。偏宜素质妆秋晚，不比晚华怕早摧。风递香来薰绮席，月移影上弄瑶台。看时直欲令人醉，似向琼林宴御杯。
霓裳阿妹舞婆娑，老翠连云秀复华。露令山房笼月色，风清池馆落天葩。分来窦氏三秋种，斧罢吴生几树花。莫讶仙才无用处，一朝队引啸烟霞。
卧病文园日正长，斜题远寄雨前枪。黄绫不羡龙团贵，紫笋还闻雀舌香。一砚落花人醉醒，半帘飞絮燕归忙。新泉活火松风细，何处黄州白玉堂。
佳人月下翠成行，团铺高张椀舞忙。想见风情杜书记，暗中挥泪忆钱塘。一老东家唤不譍，当年膴仕正承平。何人诵得科灯判，莫向膏脂上取明。
湖光山色酒杯中，此会那知一笑同。风暖空岩落松子，雨晴新涨没凫翁。隔林村落微茫见，一径禅房曲折通。老艾当年题品处，斜阳无语想高风。
暮年骥足骋青云，更喜文星耀一门。观榜同登父与子，策名重见祖和孙。偶然盛事酬先志，賸有奇芳在后昆。我亦瀛洲连步者，相蕲忠孝报君恩。
月香水影眩锦画，冰魂雪骨酣华春。神仙狡狯本玩世，处士游侠聊惊人。怒艴不顾杀气横，忠赤自与晴曦亲。山林著汝吾未许，绛衣朱襮鏖缁尘。
相亲赖有楮先生，雪与阳春指顾成。狐白温温疑伯仲，龟纹隐隐见纵横。夜阑更作封章梦，晨起犹闻展卷声。垂老未忘钻故纸，三生飞气太分明。
万里关河冻欲含，浑如天地尚函三。桥边驴子诗何恶，帐底羔儿酒正酣。竹委长身寒郭索，松埋短髪老瞿昙。不如乘此擒元济，一洗江南草木惭。
黄君画梅天下奇，枝枝笔底如龙飞。干盘屈曲苍苔古，老树顷刻生光辉。婆娑月下弄清影，更有幽香袭诗境。地僻从无车马尘，间关翠禽啼梦冷。
风递鸿音过故城，悲秋烈士不胜情。望穷云白生乡思，渴忆梅黄慰远征。尘蔽碧天𩙪未扫，榻悬残月梦难成。鲈肥却好君归去，千里如期倒屣迎。
礼乐皇皇使者行，光华分似及乡英。贞元虎榜虽联捷，司隶龙门幸缀名。二宋高科犹易事，两苏清节乃真荣。囊书自负应如此，肯逊当年祢正平。
于皇天子自乘龙，三十三年此道中。悠远直参天地化，升平奚羡帝王功。但坚圣志持常久，须使生民见泰通。第一胪传新渥重，报恩惟有厉清忠。
奉诏新弹入仕冠，重来轩陛望天颜。云呈五色符旗盖，露立千官杂珮环。燕席巧临牛女节，鸾章光映壁奎间。献诗陈雅愚臣事，况见赓歌气象还。
于皇艺祖德乘干，圣主宣光奕叶前。运再庚申皇建极，祀同癸亥数参天。中严外办三千礼，累洽重熙四十年。愿赞帝心长对越，至忱功用贯垓埏。
墨洒天奎映籀红，斯堂殿阁与俱隆。方壶圆峤神仙宅，温洛荣河造化工。列圣文章千载重，诸孙声气一时同。著庭更有邦人笔，稽首承休学二忠。
蓬壶日月四时春，金碧新来绚帝宸。俎豆幸陪麟省隽，衣冠中有虎符新。诗余和气生谈麈，坐久风光入醉茵。多谢兰台旧盟主，好归群玉领儒珍。
蓬莱春宴聚文星，多荷君恩锡百朋。四座衣冠陪贺监，一时梁栋盛吴兴。图书光动青藜杖，人物温如古玉升。好是木天新境界，萤窗容我种金灯。
得失元来付塞翁，何心桃李问东风。人皆有喜荣三仕，我尚无文谢五穷。秘苑固知朋可正，畏途犹恐甲方衷。欲酬长者殷勤祝，坎止流行学四忠。
昔人一出正朋字，今我惭非行秘书。人样相看愿元祐，诗章甚雅突黄初。竞言汲戆犹须复，或谓颜愚亦可如。把酒对花姑勿论，春行后长莫妨徐。
晋代何曾谷此陵，到今楼观隠居亭。幻成鸥鹭乾坤阔，陶尽鱼龙云水腥。仙有神功参造化，人将故事入丹青。我来欲去长桥孽，祠下徘徊夜乞灵。
一官聱漫任如何，屡疏笺天气不磨。宋祚万年陈大计，周图五字订前讹。重寻范老忧时箸，旁竖文公卫道戈。投匦近年殊不少，有人说似此君么。
水火坎离紫阳怪，滑波皮骨长坡骇。解州得解解中胶，费家封铺同一解。唫字从金诗反穷，贝何为分田何同。黄绢幼妇我自乐，竹犬多事鸦鹤翁。
阿英薰蒸透肌理，不洁未蒙好西子。芙蓉浪中蔷薇水，苏合蜣螂忘彼己。马嵬新袜钓新月，腥臊千年天地裂。是间曾著鼻孔么，梅香窦臭无如何。
荣悴纷纷未可期，夕多未振已朝披。得刚难免于今世，行好须看有验时。萱昼堂前惟有母，槐阴庭下岂无儿。好官要做无难做，身后生前是两岐。
贫贱元无富贵思，泥涂滑滑总危机。世无徐庶不如卧，见到渊明便合归。流落丹心天肯未，峥嵘青眼古来稀。西风为语岩前桂，若更多言却又非。
此别重逢又几时，赠君此是第三诗。众人皆醉从教酒，独我无争且看棋。凡事谁能随物竞，此心只要有天知。自知自有天知得，切莫逢人说项斯。
老云五色令人盲，面壁不视佛慧生。彼皆去眼绝人伪，孰知涂者出天成。有口能谈贵人命，有耳能听贵人声。此中一片光明藏，嗜欲浅处天机深。
短屐平生几两穿，锦囊真得当家传。山中老去称庵主，天上将来说地仙。面皱不妨筋骨健，舌存何必齿牙全。金精深处苓堪饭，更住人间八百年。
一樽聊共此时心，文字追随落醉吟。仙子楼台修竹外，行人冠盖画桥阴。一年芳草东风老，五月空江夜雨深。且作兰亭欢喜集，更论谁后又谁今。
前路风尘走且僵，我来一日此徜徉。欧公自是游嵩观，迂叟原非过太行。始信神仙还有国，不知蛮触是何乡。世间如此纷纷者，赢得山林作道场。
大厦新成燕雀欢，与君聊此共清闲。地居一郡楼台上，人在半空烟雨间。修复尽还今宇宙，感伤犹记旧江山。近来又报秋风紧，颇觉忧时鬓欲斑。
淡和心事葛天民，回首归来清渭滨。长倩君宾孙子行，道原义仲辈流人。一生受用忘非是，万事升沉等故新。近日贞元朝士少，蒲轮有命出枫宸。
少日屠龙事已劳，送人千里发江涛。蓬莱地近风方细，阊阖门开日正高。春里看花须款款，雨中剪韭且陶陶。金吾已办长安月，双凤扶云立海鳌。
玉塔穿空不可梯，剨然霹雳暗招提。四城决破吴胥眼，一炷然成汉卓脐。风雨满山连地卷，鬼神现世觉天低。时人子细回头看，万事悠悠落日西。
五云窗户瞰沧浪，犹带唐人翰墨香。日月四时黄道阔，江山一片画图长。回风何处抟双雁，冻雨谁人驾独航。回首十年此漂泊，阁前新柳已成行。
阇黎钟后访团蒲，江色漫漫昼欲晡。一笛梅边何满子，千蓑芦外笔头奴。急风吹雁还家未，新雨生涛到海无。本是白鸥随浩荡，野田漂泊不为孤。
相府亭前梅六株，四围香影护琴书。月华犹带玉堂色，风味曾分金鼎余。五柳门前空寂寞，三槐堂上竟萧疏。惟渠不变凌霜操，千古风标只自如。
一笠一蓑三钓矶，归来不费买山赀。洞天福地深数里，石壁湍流清四时。樵牧旧蹊今可马，鬼神天巧不容诗。先生曾有空同约，那里江山未是奇。
携壶藉草醉斜阳，白鹤飞来月下双。芦叶西风惊别浦，芭蕉夜雨隔疏窗。千年帝子朱帘梦，一曲仙人铁笛腔。若问山翁还瘦否，手持渔竹下寒江。
南山之隩北山阳，羽扇轻风共影双。画桨菰蒲明月笛，青灯蟋蟀白云窗。半生游子成行债，一夜佳人作别腔。倚钓重来此蓑笠，梅花十里雪空江。
沧洲棹影荻花凉，款乃一声江水长。赖有莼风堪斫脍，便无花月亦飞觞。山中世已惊东晋，席上人多赋晚唐。何处鱼羹不可饭，蚤拼泉石入膏肓。
东风解冻出行嬉，一哄烟尘隔翠微。自有溪山真乐地，从来富贵是危机。二三辈行惟须醉，多少公卿未得归。明日主人酬一座，小船旋网鳜鱼肥。
拍拍春风满面浮，出门一笑大江流。坐中狂客有醉白，物外闲人惟弈秋。晴抹雨妆总西子，日开云暝一滁州。忽传十万军声至，如在浙江亭上游。
谁入山来问野舟，一篙花外渡深流。小颦风树蹁跹鹤，浅约湍沙浩荡鸥。湖上有时思洛社，人间何处不滁州。徘徊才是黄昏候，短笛先催月上楼。
黄叶婆娑上钓舟，唤回旧梦到江流。多情政自怜樯燕，两鬓终当付野鸥。未说离怀向南浦，须知诗意在夔州。朔风昨夜吹沙急，早觉寒声战玉楼。
庭院芭蕉碎绿阴，高山一曲寄瑶琴。西风游子万山影，明月故乡千里心。江上断鸿随我老，天涯芳草为谁深。雪中若作梅花梦，约莫孤山人姓林。
芦花作雪照波流，黄叶声中一半秋。明月婵娟千里梦，扁舟汗漫五湖游。星辰活动惊歌笑，风露轻寒敌拍浮。赢得年年清赏处，山河全影入金瓯。
山深不用结凉棚，风起江苹暑气轻。处士林泉自今古，男儿弧矢付豪英。客来不必笼中羽，我爱无如橘里枰。一任苍松栽十里，他年犹见茯苓生。
江山自足引千杯，况有如今此客哉。石室只还湖守住，芦峰曾屈晦翁来。酒酣剩有诗酬唱，步倦何妨车马回。游遍此山方可别，北崖莫遣晓云开。
名花韵在午晴初，雨沁胭脂脸更敷。蒲驿莫妨娱刺史，锦坊岂不胜中书。时无艳曲临轩纵，公莫巍坛韫匮沽。春老绿阴青子近，东风来往一吹嘘。
雁拖秋月洞庭边，客路凄凉野菊天。云隔酒尊横北海，风吹诗史落西川。夜深鬼火千山雪，春后鹃花一树烟。为我祝融峰上看，朝暾白处礼蓬仙。
唤醒三影燕支魂，一枝半树专黄昏。江南暗香郁不住，霜风吹入罗浮村。疏枝不入辋川画，暗香不到东山棋。云阶一枕梨花梦，参横月落无人知。
买得青山贵似金，瘦筇上下费沉吟。花开花落相关意，云去云来自在心。夜雨一江渔唱小，秋风两袖客愁深。夹堤密与栽杨柳，剩有行人待绿阴。
赤壁当年赋子虚，西风忽复到菰蒲。蟾蜍影里千秋鉴，蟋蟀声中七月图。诗思飘飘入云汉，歌声隠隠动江湖。万家箫鼓连灯火，见说来年此事无。
岁月侵寻见二毛，剑花冷落䴙鹈膏。睡余吸海龙身瘦，渴里奔云马骨高。百忌不容亲酒具，千愁那解减诗豪。起来大作屠门嚼，自笑我非儿女曹。
病中萧散服黄冠，笑倒群儿指为弹。秘监贺君曾道士，翰林苏子亦祠官。酒壶钓具有时乐，茶灶笔床随处安。幸有山阴深密处，他年炼就九还丹。
学医未至大医王，笑杀年年折臂伤。屏里江山如出色，亭皋松菊已成行。细参不语禅三昧，静对无弦琴一张。多谢岭头诗寄我，满园梅意弄春光。
身健尚堪松下饭，眼明正好橘中棋。青山有约当朱户，白首何心上彩闱。栗里田园供雅兴，午桥钟鼓赏清时。晚来倦客秋江上，坐看半天黄鹄飞。
钓鱼船上听吹笛，煨芋炉头看下棋。賸有晚愁归别浦，已无春梦到端闱。去年尚忆桃红处，好景重逢橘绿时。珍重山人招隠意，猿啼鹤啸白云飞。
扫残竹径随人坐，凿破苔矶到处棋。一水楼台开晓镜，万山花木放春闱。雪中便有回舟兴，林下岂无烧笋时。莫待东风吹柳絮，眼穿笼鹤绕湖飞。
闲云舒卷无声画，醉石敲推一色棋。试问挂瓢栖碧洞，何如襆被卧彤闱。梦中芳草还成路，别后黄花又是时。羞杀今年堂上燕，片心寄与雁南飞。
丽日萱花照五云，升堂风采见乾淳。蓬莱会上逢王母，婺女光中见老人。雨露一门华发润，江山满座彩衣新。只将千载苓为寿，更住人间九百春。
翠袖琼楼八十翁，平安晓宇看孤鸿。五湖图里添彭祖，南极光中约祝融。日日青山醉春色，年年黄菊饱西风。鹰扬但愿无施处，臣老婆娑一钓蓬。
八十余翁雪满颠，深衣大带耳垂肩。磻溪回首今三载，绛县论心又十年。归去来兮真富贵，美哉寿也活神仙。门前燕雀纷如雨，愧我白云深处眠。
先生挟册当菑畬，不待辛勤有屋庐。宅样只还齐里旧，乡风好似颍川居。镜湖今日贺外监，瀛馆前年虞秘书。天下经纶犹一室，时人尚敢说吾迂。
上下荆淮剑气雄，进担全蜀凛英风。将坛歃血金汤志，白腹填天竹帛功。治法征谋关世道，精忠定力简皇衷。伤哉生出瞿塘险，翻落黄粱一梦中。
世变江河渺未涯，如公真是济时危。几年荆益龙骧誉，一日潇湘𫛳谶悲。天下皆传清献节，人心自有武侯碑。郎君昔共慈恩约，抆泪西风寄些词。
结屋南陵三十秋，田园旧隠隔江流。鄜州避乱杜工部，下泽乘车马少游。名利无心付隍鹿，诗书有种出烟楼。长淮清野难归玉，魂魄犹应恋故丘。
金螺晓气照人寒，手把天浆领佩环。夜月送鱼来赤壁，秋风吹雁发衡山。东南折处旗花见，牛女光中槎影还。见说青年文赋好，士龙一笑共云间。
玉立湘西第一州，丹梯小为岳云留。东风城郭人行乐，春日旌旗公出游。便趁绨香摩碧汉，莫嫌绣影涴清流。两君相见衣冠好，记取儿孙好话头。
方共衡云把酒杯，春风吹向郁孤台。雁将回处惊帆落，花未开时怯笛催。别草可堪游子去，寄梅应为故人来。临行笑觅凝香谱，十驾那追逸骥材。
晚楼一曲转梅花，官事无多报放衙。林木蔽亏烟断续，江流曲折雨横斜。年华冉冉风前影，岁莫悠悠客里家。一雁近从沙觜落，更饶片雪入天涯。
春陵光霁落苍苔，葛水神仙立翠槐。万里云霞麒骥路，三年风月凤凰台。兴同老子复不浅，歌曰先生归去来。庾岭梅花开渐遍，一枝就与寄蓬莱。
古道松花空翠香，风前鬓影照沧浪。飞泉半壁朝云湿，啼鸟满山春日长。须信神仙元有国，不知蛮触是何乡。道人横笛招归鹤，坐到斜晖上壁珰。
不将颜色汗黄金，落得灞桥馿上吟。是处江山生酒兴，满天风雪得梅心。觥筹堂里春声沸，灯火林皋夜色深。人世可能行乐耳，重游不用卜晴阴。
人生柳絮鬭坚牢，过眼春光叹伯劳。蜀道谩传千古险，庐山方许一人高。眼前见赤徒妨道，耳后生风未当豪。明月芦花随处有，扁舟自在不须篙。
曾见尊前此客哉，笑携麈尾拂莓苔。水边飞雁年年见，湖上新亭日日来。酹菊醉余披草坐，探梅吟罢带花回。北崖尚被刚风隔，笑按匆匆上马杯。
三生石上结因缘，袍笏横斜学米颠。渔父几忘山下路，仙人时访岭头船。乌猿白鹤无根树，淡月疏星一线天。为我醉呼添蒙澒，倦来平卧看云烟。
九门一夜涨风尘，何事痴儿竟误身。子产片言图救郑，仲连本志为排秦。但知慷慨称男子，不料蹉跎愧故人。玉勒雕鞍南上去，天高月冷泣孤臣。
眼看铜驼燕雀羞，东风花柳自皇州。白云万里易成梦，明月一间都是愁。男子铁心无地著，故人血泪向天流。鸡鸣曾脱函关厄，还有当年此客不。
金山冉冉波涛雨，锡水泯泯草木春。二十年前曾去路，三千里外作行人。英雄未死心为碎，父老相逢鼻欲辛。夜读程婴存赵事，一回惆怅一沾巾。
一阵飞帆破碧烟，儿郎惊饵理弓弦。舟中自信娄师德，海上谁知鲁仲连。初谓悠扬真贼舰，后闻款乃是渔船。人生漂泊多磨折，何日山林清昼眠。
鲸波万里送归舟，倏忽惊心欲白头。何处赭衣操剑戟，同时黄帽理兜鍪。人间风雨真成梦，夜半江山总是愁。雁荡双峰片云隔，明朝蹑𪨗作清游。
万里风霜鬓已丝，飘零回首壮心悲。罗浮山下雪来未，扬子江心月照谁。祇谓虎头非贵相，不图羝乳有归期。乘潮一到中川寺，暗读中兴第二碑。
万里飘零命羽轻，归来喜有故人迎。雷潜九地声元在，月暗千山魄再明。疑是仓公回已死，恍如羊祜说前生。夜阑相对真成梦，清酒浩歌双剑横。
忽报忠图纪岁华，东风吹泪落天涯。苏卿更有归时国，老相兼无去后家。烈士丧元心不易，达人知命事何嗟。生平爱览忠臣传，不为吾身亦陷车。
独伴羝羊海上游，相逢血泪向天流。忠贞已向生前定，老节须从死后休。不死未论生可喜，虽生何恨死堪忧。甘心卖国人何处，曾识苏公义胆不。
漠漠愁云海戍迷，十年何事望京师。李陵罪在偷生日，苏武功成未死时。铁石心存无镜变，君臣义重与天期。纵饶夜久胡尘黑，百炼丹心涅不缁。
辛苦遭逢起一经，干戈落落四周星。山河破碎风抛絮，身世飘摇雨打萍。皇恐滩头说皇恐，零丁洋里叹零丁。人生自古谁无死，留取丹心照汗青。
茫茫地老与天荒，如此男儿铁石肠。七十日来浮海道，三千里外望江乡。高鸿尚觉心期阔，蹇马何堪脚迹长。独自登楼时拄颊，山川在眼泪浪浪。
满城风雨送凄凉，三四年前此战场。遗老犹应愧蜂蚁，故交已久化豺狼。江山不改人心在，宇宙方来事会长。翠玉楼前天亦泣，南音半夜落沧浪。
登临我向乱离来，落落千年一越台。春事暗随流水去，潮声空逐暮天回。烟横古道人行少，月堕荒村鬼哭哀。莫作楚囚愁绝看，旧家歌舞此衔杯。
闭蓬绝粒始南州，我过青山欲首丘。巡远应无儿女态，夷齐肯作稻粱谋。人间早见黄金市，天上犹迟白玉楼。先子神游今二纪，梦中挥泪溅松楸。
青山曲折水天平，不是南征是北征。举世更无巡远死，当年谁道甫申生。遥知岭外相思处，不见滩头皇恐声。传语故园猿鹤好，梦回江路月风清。
书生曾拥碧油幢，耻与群儿共竖降。汉节几回登快阁，楚囚今度过澄江。丹心不改君臣谊，清泪难忘父母邦。惟有乡人知我瘦，下帷绝粒坐蓬窗。
风打船头系夕阳，亭前老子旧胡床。青牛过去关山动，白鹤归来城郭荒。忠节风流落尘土，英雄遗恨满沧浪。故园水月应无恙，江上新松几许长。
半生几度此登临，流落而今雪满簪。南浦不知春已晚，西山但觉日初阴。谁怜龟鹤千年语，空负鹏鹍万里心。无限故人帘雨外，夜深如有广陵音。
不上峨眉二十岁，重来为堕山河泪。今人不见虞允文，古人曾有樊若水。长江阔处平如驿，况此介然衣带窄。欲从谪仙捉月去，安得然犀照神物。
草合离宫转夕晖，孤云飘泊复何依。山河风景元无异，城郭人民半已非。满地芦花和我老，旧家燕子傍谁飞。从今别却江南日，化作啼鹃带血归。
万里金瓯失壮图，衮衣颠倒落泥涂。空流杜宇声中血，半脱骊龙颔下须。老去秋风吹我恶，梦回寒月照人孤。千年成败俱尘土，消得人间说丈夫。
只影飘零天一涯，千秋摇落欲何之。朝看带缓方嫌瘦，夜怯衾单始觉衰。眼里游从惊死别，梦中儿女慰生离。六朝无限江山在，搔首斜阳独立时。
空堂孤影起闻鸡，风起高楼鼓角悲。江海无情游子倦，岁年如梦美人迟。平生管鲍成何事，千古夷齐在一时。坐久日斜庭木落，浮云灭没漏朝曦。
不教收骨瘴江边，驱向胡沙著去鞭。旧夺宫袍空独步，新食官饭饱孤眠。客程恰与秋天半，人影何如月倍圆。犹是江南佳丽地，徘徊把酒看苍天。
功业飘零五丈原，如今局促傍谁辕。俛首北去明妃泪，啼血南飞望帝魂。骨肉凋残唯我在，形容变尽只声存。洪流千古英雄恨，兰作行舟柳作樊。
见说黄沙接五原，飘零只影向南辕。江山有恨销人骨，风雨无情断客魂。泪似空花千点落，鬓如硕果数根存。肉飞不起真堪叹，江水为笼海作樊。
落落南冠过故都，近来我意亦忘吾。骑来驿马身如寄，遣去家书字亦无。景伯未囚先立后，嵇康纵死不为孤。江南只有归来梦，休问田园芜不芜。
十里宫墙一聚尘，天津晚过客愁新。花啼杜宇归来血，树挂苍龙脱去鳞。福德傥存终有晋，秣陵未改已无秦。秋风禾黍空南北，见说铜驼会笑人。
怪底秦淮一水长，几多客泪洒斜阳。江流本是限南北，地气何曾减帝王。台沼渐荒基历落，鶑花犹在意凄凉。青天毕竟有情否，旧月东来失女墙。
北风吹满楚冠尘，笑捧蟠桃梦里春。几岁已无笼鸽客，去年犹有送半人。江山如许非吾土，宇宙柰何多此身。不灭不生在何许，静中聊且养吾真。
风尘澒洞昏王室，天地惨惨无颜色。而今西北自反胡，西望千山万山赤。叹息人间万事非，被驱不异犬与鸡。不知明月为谁好，来岁如今归未归。
独立缥缈之飞楼，高视乾坤又何愁。江风萧萧云拂地，笛声愤怒哀中流。邻鸡野哭如昨日，昨日晚晴今日黑。苍皇已就长途往，欲往城南忘南北。
三年奔走空皮骨，三年笛里关山月。中天月色好谁看，豺狼塞路人烟绝。寒刮肌肤北风利，牛马毛零缩如猬。塞上风云接地阴，咫尺但愁雷雨至。
黄河北岸海西军，翻身向天仰射云。胡马长鸣不知数，衣冠南渡多崩奔。山木惨惨天欲雨，前有毒蛇后猛虎。欲问长安无使来，终日戚戚忍羁旅。
北庭数有关中使，飘飘远自流沙至。胡人高鼻动成群，仍唱胡歌饮都市。中原无书归不得，道路只今多拥隔。身欲奋飞病在床，时独看云泪沾臆。
胡人归来血洗箭，白马将军若雷电。蛮夷杂种错相干，洛阳宫殿烧焚尽。干戈兵革鬭未已，魑魅魍魉徒为尔。恸哭秋原何处村，千村万落生荆杞。
忆昔十五心尚孩，莫怪频频劝酒杯。孤城此日肠堪断，如何不饮令人哀。一去紫台连朔漠，月出云通雪山白。九度附书归洛阳，故国三年一消息。
只今年才十六七，风尘荏苒音书绝。胡骑长驱五六年，弊裘何啻连百结。愁对寒云雪满山，愁看冀北是长安。此身未知归定处，漂泊西南天地间。
今年腊月冻全消，天涯涕泪一身遥。诸将亦自军中至，行人弓箭各在腰。白马嚼啮黄金勒，三尺角弓两斛力。胡雁翅湿高飞难，一箭正坠双飞翼。
冬至阳生春又来，口虽吟咏心中哀。长笛谁能乱愁思，呼儿且覆掌中杯。云白山青万余里，壁立石城横塞起。元戎小队出郊坰，天寒日暮山谷里。
洛阳一别四千里，边庭流血成海水。自经丧乱少睡眠，手脚冻皴皮肉死。反鏁衡门守环堵，稚子无忧走风雨。此时与子空归来，喜得与子长夜语。
事殊兴极忧思集，足茧荒山转愁疾。汉家山东二百州，青是烽烟白人骨。入门依旧四壁空，一斛旧水藏蛟龙。年过半百不称意，此曲哀怨何时终。
昔自长淮树去帆，今从燕蓟眺东南。泥沙一命九分九，风雨六年三月三。地下故人那可作，天涯游子竟何堪。便从饿死伤迟暮，面对西山已发惭。
苦海周遭断去帆，东风吹泪向天南。龙蛇泽里清明五，燕雀笼中寒食三。扑面风沙惊我在，满襟霜露痛谁堪。何当归骨先人墓，千古不为丘首惭。
万里飘零等一毫，满前风景恨滔滔。泪如杜宇喉中血，须似苏郎节上旄。今日形骸迟一死，向来事业竟徒劳。青山是我安魂处，清梦时时赋大刀。
昔年仙子谪黄州，赤壁矶头汗漫游。今古兴亡真过影，乾坤俯仰一虚舟。人间忧患何曾少，天上风流更有不。我亦洞箫吹一曲，不知身世是蜉蝣。
一笑沧波浩浩流，只鸡斗酒更扁舟。八龙写作诗中案，孤鹤来为梦里游。杨柳远烟连北府，芦花新月对南楼。玉仙来往清风夜，还识江山似旧不。
门揜牢愁白日过，不应老子坐婆娑。虽生得似无生好，欲死其如不死何。王蠋高风真可挹，鲁连大节岂容磨。东流不尽铜驼恨，四海悠悠总一波。
当年嚼血洒铜驼，风气悠悠柰若何。汉贼已成千古恨，楚囚不觉二年过。古今咸道天骄子，老去忽如春梦婆。试把睢阳双庙看，只今事业愧蹉跎。
江南啼血送残春，漂泊风沙万里身。汉末固应多死士，周余乃止一遗民。乍看须少疑非我，只要心存尚是人。坐拥牢愁书眼倦，土床伸脚任吾真。
昨朝门前地寸裂，今朝床下泥尺深。人生世间一蒲柳，岂堪日炙复雨淋。起来高歌离骚赋，睡去细和梁父吟。已矣已矣尚何道，犹有天地知吾心。
频搔白首强忧煎，细雨青灯思欲颠。南北东西三万里，古今上下几千年。只因知事翻成恼，未到放心那得眠。眼不识丁马前卒，隔床鼾鼻正陶然。
平生踪迹只奔波，偏是文章被折磨。耳想杜鹃心事苦，眼看胡马泪痕多。千年夔峡有诗在，一夜耒江如酒何。黄土一丘随处是，故乡归骨任蹉跎。
交游兵后似蓬飞，流落天涯鹊绕枝。唐室老臣唯我在，柳州先友托谁碑。泥涂犹幸瞻佳士，甘雨如何遇故知。一死一生情义重，莫嫌收拾老牛尸。
伏龙欲夹太阳飞，独柱擎天力弗支。北海风沙漫汉节，浯溪烟雨暗唐碑。书空已恨天时去，惜往徒怀国士知。抱膝对人复何语，纷纷坐冢卧为尸。
万里飘零两鬓蓬，故乡秋色老梧桐。雁栖新月江湖满，燕别斜阳巷陌空。落叶何心定流水，黄花无主更西风。乾坤遗恨知多少，前日龙山如梦中。
故国斜阳草自春，争元作相总成尘。孔明已负金刀志，元亮犹怜典午身。肮脏到头方是汉，娉婷更欲向何人。痴儿莫问今生计，还种来生未了因。
悠悠成败百年中，笑看柯山局未终。金马胜游成旧雨，铜驼遗恨付西风。黑头尔自夸江总，冷齿人能说褚公。龙首黄扉真一梦，梦回何面见江东。
三年海峤拥貔貅，一日蹉跎白尽头。垓下雌雄羞故老，长安咫尺泣孤囚。鱼龙沸海地为泣，烟雨满山天也愁。万死小臣无足憾，荡阴谁共侍中游。
宝藏如山席六宗，楼船千叠水晶宫。吴儿进退寻常事，汉氏存亡顷刻中。诸老丹心付流水，孤臣血泪洒南风。早来朝市今何处，如悟人间万法空。
直弦不似曲如钩，自古圣贤多被囚。命有死时名不死，身无忧处道还忧。可怜杜宇空流血，惟愿严颜便斫头。结束长编犹在此，灶间婢子见人羞。
落落南冠自结缨，桁杨卧起影纵横。坐移白石知何世，梦断青灯问几更。国破家亡双泪暗，天荒地老一身轻。黄粱得失俱成幻，五十年前元未生。
心期耿耿浮云上，身事悠悠落日西。千古兴亡何限错，百年生死本来齐。沙边莫待哀黄鹄，雪里何须问牧羝。此处曾埋双宝剑，虹光夜指楚天低。
寥阳殿上步黄金，一落颠崖地狱深。苏武窖中偏喜卧，刘琨囚里不妨吟。生前已见夜叉面，死去只因菩萨心。万里风沙知己尽，谁人会得广陵音。
亦知戛戛楚囚难，无柰天生一寸丹。铁马行鏖南地热，赭衣坐拥北庭寒。朝餐淡薄神还爽，夜睡崎岖梦自安。亡国大夫谁为传，祇饶野史与人看。
风雪重门老楚囚，梦回长夜意悠悠。熊鱼自古无双得，鹄雀如何可共谋。万里山河真堕甑，一家妻子枉填沟。儿时爱读忠臣传，不谓身当百六秋。
听着啼鹃泪满襟，国亡家破见忠臣。关河历落三生梦，风雪飘零万死身。丞相岂能堪狱吏，故侯安得作园人。神农虞夏吾谁适，回首西山继绝尘。
珙璧衣冠十六传，更无一士死君前。自惭重赵非九鼎，犹幸延韩更数年。孟博囊头真自爱，杲卿钩舌要谁怜。人间信有纲常在，万古西山皎月悬。
无限斜阳故国愁，朔风吹马上幽州。天翻地覆三生劫，岁晚江空万里囚。烈士丧元端不惜，达人知命复何忧。祇应四十三年死，两度无端见土牛。
东风昨夜忽相过，天地无情柰老何。千载方来那有尽，百年未半已为多。君传南海长生药，我爱西山饿死歌。泡影生来随自在，悠悠不管世间魔。
万里云山断客魂，浮云心事向谁言。月侵乡梦夜推枕，风送牢愁昼掩门。苏子窖中闲日月，石郎家里旧乾坤。朝闻夕死吾何恨，坐把春秋子细论。
去年今日遁崖山，望见龙舟咫尺间。海上楼台俄已变，河阳车驾不须还。可怜羝乳烟横塞，空想鹃啼月掩关。人世流光忽如此，东风吹雪鬓毛班。
禁门三五金吾夜，回首青春忽二毛。池上昔陪王母宴，斗中今直贵人牢。风生江海龙游远，月满关山鹤唳高。梦到钧天灯火闹，依然彩笔照宫袍。
一落颠崖不自由，春风相对说牢愁。稚馿黑月光中吼，饥鼠青灯影下游。岂料乾坤成堕甑，始知身世是虚舟。遥怜海上今尘土，前代风流不肯休。
东风吹草日高眠，试把平生细问天。燕子愁迷江右月，杜鹃声破洛阳烟。何从林下寻元亮，只向尘中作鲁连。莫笑道人空打坐，英雄收敛便神仙。
今朝浴佛旧风流，身落山前第一州。赣上瑶桃俄五稔，海中玉果已三周。人生聚散真成梦，世事悲懽一转头。坐对薰风开口笑，满怀耿耿复何求。
梦破东窗月半明，此身虽在只堪惊。一春花里离人泪，万里灯前故国情。龙去想应回海岛，雁飞犹未出江城。客愁多似西山雨，一任萧条白发生。
绿槐云影弄黄昏，月照牢愁半掩门。一片心如千片碎，十分须有二分存。沙边黄鹄长回首，江上杜鹃空断魂。竖子溷人漫不省，红缨白马意轩轩。
石郎草草割山川，一落人手三百年。八州风雨暗连天，三皇五帝如飞烟。人人野祭伊水边，春秋断烂不复传。白头潦倒今鲁连，夜深危坐日晏眠。
去年别我旋出岭，今年汝来亦至燕。弟兄一囚一乘马，同父同母不同天。可怜骨肉相聚散，人间不满五十年。三仁生死各有意，悠悠白日横苍烟。
平生心事付悠悠，风雨燕南老楚囚。故旧相思空万里，妻孥不见满三秋。绝怜诸葛隆中意，赢得子长天下游。一死皎然无复恨，忠魂多少暗荒丘。
横磨十万坐无谋，回首蹉跎海上州。太傅只图和药了，将军便谓斫头休。乾坤颠倒真千劫，身世留连复一周。一死到今如送佛，空窗淡月夜悠悠。
万里青山两鬓华，老臣无国又无家。乾坤局促笼中鸟，风雪飘零粪上花。岁晚江空人已逝，天寒日短路何赊。书生不作纲常计，闻是东门已种瓜。
玉堂学士催班鹭，粉省潜郎趣佩麟。来往神仙同碧落，后先岳牧总词人。阳坡共喜瓜时及，朝路相期柳色新。握手论交拼一醉，东风散作满城春。
河汉双星会使槎，分明彻夜照长沙。辔丝晓转全龟影，衣绣春随锦鹊花。云杏旧阴凉绿净，野萍新韵度朱华。明年共侍蓬莱宴，回首丹墀日未斜。
翩翩紫马绚银潢，春入梅花新雨香。牛斗剑芒浮翼轸，岷峨佩影度潇湘。东南麾节精神合，上下风云意气长。且为绿醽拼一醉，传呼联辔觐明光。
西风八月楚江滨，争看星槎会汉津。露湿红绫旗影旧，云连翠簜辔华新。东西杜若洲连月，先后瑞芝堂上春。回首琼林拼一醉，使还总是凤池人。
麾节东南会一堂，兰亭昨日记流觞。六丝星度银潢影，五彩春浮玉翠香。院柳旧云怀燕语，野华新雨挹虹光。凤池对秉他年事，伫看天街接佩泪。
帘影晴丝落舞茵，崆峒云晚聚星辰。翠虹光度楼台月，香燕先浮霄汉春。一道清风华辔远，双江绿水彩衣新。相逢屡有朝花约，又看貂蝉会紫宸。
晓移天仗入思成，雨脚先驱御路清。虹影倒垂云气卷，日轮飞上衮衣明。韶音九奏真游格，酌献三行福酒倾。景命有开知未艾，万年孙子庆纯精。
清庙严更夜未央，珠星璧月璨殊光。香飘黄道移天步，烛引红纱转殿廊。祼荐交神诸室醉，骏奔执豆庶羞芳。都人报道君王喜，净睹和銮入建章。
淳熙稽古再明禋，制作规模汶上新。未植羽旄朝万国，首将玉币荐三神。灵车欲下天先雨，御幄虚张帝在茵。熙事告成中外贺，与民同乐霈恩均。
皇心寅畏格皇天，旱岁俄书大有年。报本愈严阳馆祀，庆成复第从臣篇。祠官瑞纪灵光烛，太史星占贯索捐。黼座正中图贡上，万方归德更乾乾。
圣恩优许力求田，把酒临岐饯一杯。台阁是非远已矣，乾坤俯仰愧何哉。竟追范蠡归湖去，不管胡儿放马来。强圉倘殷如孔棘，也应定策救时危。
黄山别去恨绵绵，华表重寻第几巅。马迹苔肥连碧汉，龙潭水暖涨灵泉。断无花逐桃溪外，别有春留药圃边。𫛸鴂一声人亦老，鬓丝惊笑玉颜仙。
出师自古尚张皇，何况长江恣扰攘。闻道义旗离漕口，已驱北骑走池阳。先将十万来迎敌，最好诸军自裹粮。说与无知饶舌者，文魁元不是猖狂。
三百余年乐育恩，晚从科目得斯人。崎岖岭海期年国，零落毡毛万死身。诸葛未亡犹有汉，包胥欲泣更无秦。挑灯忼慨歌梁父，鬓发萧森悚鬼神。
笋舆摇兀去程赊，岭路羊肠狭且斜。祇见万山迷眼界，正无多地看人家。当庭锄土栽桑柘，成级开田种麦麻。可喜此邦皆务实，学儒学稼是生涯。
谁把袈裟筑半峰，倚云楼阁打天钟。东西塔上自分屿，风雨声中忽见龙。隔岸愁吹孤戍角，归鸦寒立夕阳松。旧时行殿成荒土，烟草萋萋暝色重。
翠华齐拥霍嫖姚，却向青山说豹韬。兵马夜行残月下，弓旌寒响朔风高。壶浆故老愁啼血，野饭将军猛茹毛。自笑书生随玉帐，也腰刀剑束征袍。
禾黍离离雨满村，望中兵火几家存。荒城半是征人骨，秋月偏惊旅客魂。岂意战尘临老见，不知心事向谁论。抱茅盖得青山屋，多种桃花映酒樽。
水上小亭清更新，绿阴纨扇白纶巾。岂无修竹娱佳客，却有清风来故人。老树秋声凉入骨，澄江波影玉生鳞。读书偏爱虚窗静，不管门前庾亮尘。
二月泉南驿骑回，乱离怀抱为君开。双凫暂假王乔力，百里空淹蒋琬才。省幕薇阴遮案静，溪船山色入楼来。应知别后遥相忆，清夜吹箫月满台。
每忆可人陈太丘，不辞山路远追游。清霜拂鬓鸡声早，白鹤横江月影浮。岂为开樽无北海，虚闻悬榻待南州。题诗兴尽空归去，回首梅花百尺楼。
手种盆兰香满庭，闲来趣味独幽深。敢夸双萼钟奇气，祇恨孤根出晚林。长倩生男不得力，滕公有女谩萦心。援琴欲和春风曲，却对骚魂费苦吟。
旧闻素女出天井，坐石晓梳青髻丝。碧湫一笑入深窈，灵篆朱书来命迟。冷钟晨梦听飘洒，爱物不遣雷车随。阴云未驳润泽广，民岂能忘心已知。
几与溪山绝世缘，重来猿鸟只依然。悬崖野瀑飘成雪，近午岚飞暗尽天。水尚未疏须识禹，山如深入定逢仙。洞中石鼎烹云处，此夜还来借榻眠。
台成知费几金槌，回首荒芜走鹿麛。自是误君由宰嚭，孰云亡国为西施。春风蝶梦迷香径，秋水龙文冷剑池。四顾湖山烟雨里，倚阑新恨入支颐。
半生道路鬓双皤，又是中秋客里过。别业可怜荒杜曲，羁怀最怕听商歌。不知明月几时有，如此清风良夜何。胜概无诗可收拾，九原唤起老东坡。
一叶江头枫叶丹，秋容惨淡客悲酸。蛩声雨后长门怨，雁影风前行路难。无处著愁嫌地窄，有时舒眺见天宽。最怜人道苏州月，三度中秋一度看。
笼翎圈里著禅关，顶有奇峰蹬可攀。上下乾坤大千界，东西陆海两三山。临沧雾向风前解，喝水泉因雨后潺。一宿迷归山莫哂，小窗经日对孱颜。
衰柳疏松对夕阳，老来秋思倍堪伤。已无上苑千葩秀，仅有东篱一捻黄。细诵佳章排宿恨，旋呼村酒纵诗狂。西风策马能过我，老圃余蔬尚未荒。
漫向潭源晦此身，自嗟无地可投明。栽培劲节依岩翠，采撷香芹绕涧清。避乱遣怀聊圃治，论交且喜傍山行。何时并辔临溪上，静听飞泉万壑声。
翛然风月一闲身，健在何妨白发明。径竹操如人不老，涧芹香与水俱清。传家老砚孙携去，落笔新诗僧带行。那得胡床两相对，青灯影里听秋声。
东风日日恼吟魂，相与论心客在门。雨洗花光红透骨，风摇野烧翠留痕。荣枯过眼归春梦，醒醉从人付酒尊。输与先生专一壑，闲来得看竹生孙。
谁将嘉号标奇观，山鸟山花第一重。天阙常时瞻北极，县图此处数西峰。景云百战犹遗址，当日诸公几瘦筇。定有英灵来访旧，夜闻嘶马晓无踪。
岁寒老石尚干霄，松柏摧残只艾萧。岣嵝字昏烟漠漠，空同人去夜寥寥。凉蝉高挂千寻壁，断涧闲浮五石瓢。不信渠侬呼不醒，倘逢归鹤试招邀。
谁使权奸酿祸深，末流无复救危枰。君臣霄壤难同死，社稷丘墟可再生。叔宝井中空大辱，鲁连海上特虚名。一家骨肉俱鱼腹，留得丹心万古明。
古今忠义独斯人，危在须臾见益真。身不远亡忧丧节，君非同逝虑蒙尘。平时谁执朝廷柄，末路方知社稷臣。楚些欲招招不得，沧溟南望浩无津。
残冬初曦巧弄频，轻澌片片动游鳞。土牛不报穷居暖，星鸟非司退士春。门帖废忘梅柳句，乡傩倚阁鼓鼙人。愁多酒浅知何那，太息年光草草新。
岁事分携作迳归，清愁环守有重围。预供除日先人祭，次拂元朝道士衣。狂似嵇康今尽懒，觉如蘧瑗昔皆非。新春未识耕耘地，当卜何如买钓矶。
微吟清啸有孤怀，历落嵚崎已大乖。芳草何心知世事，闲云肆意绕天涯。前时绝喜王官谷，此去聊堪阿里街。一语作铭君记取，腾腾任运莫安排。
文章琬琰盛镌磨，乞与丹青侈若何。已是追随名世晚，敢言步骤古人多。未同子美投三赋，且为灵均释九歌。怎有农谣又渔曲，稍谈钓笠与耕蓑。
穷愁幽思或成时，畦迳荒芜失自治。秋气居然寒宋玉，土风犹尔操钟仪。安能跛鳖从天马，正拟长松引菟丝。启以新篇新绳削，元和直至建安时。
宇宙迂疏一布衣，谋身毕竟是邪非。能知道义丘山重，定看荣华草芥微。世事悠悠蝴蝶梦，人情扰扰桔槹机。英雄不是违流俗，白雪阳春和自稀。
残霭初收半在沙，一川芳草趁溪斜。群峰古意汪芒国，废地诗情正曜家。天末凄迷浮野色，柳边骀荡受春华。更携尊酒看修竹，不为前坡得意花。
救地扶天力不支，犹为落落怪男儿。泥中龙逝江神骇，波际鲸枯海若悲。恨入烟云连汉县，魂随霜雪薄燕垂。可怜傲兀南冠在，吟尽关山恸绝诗。
五湖春色十分肥，正是功圆果满时。玉蝶穿花零碎锦，黄鶑掷柳乱垂丝。灵云打失娘生眼，备老重添八字眉。无限水边林下客，谩将竹杖度须弥。
闲处休居静莫住，转入转深转幽固。纵至深深尽底时，更须知有那一步。昔日曹溪亲到来，今时往往多差互。若非丧尽目前机，倒岳倾湫无觅处。
突兀霜崖俯雪洲，时时登览唤渔舟。溪分南北地初合，月在山间天共流。三两可人曾此会，百千年后复谁游。桑田不变金鳌健，祇恐吟翁白尽头。
鳌骨分明露浅洲，登临几度泛虚舟。人生天地蜉蝣寄，世事江河日夜流。前后朗吟坡老赋，逍遥终羡漆园游。子真谷口今成趣，不为红尘枉白头。
红尘两脚几时休，此度真成浪漫游。倦买夜船过钓濑，渴呼腊盏试龙游。菊前疏雨重阳信，天际孤云万里愁。昨夜江头乡国梦，已随明月度西楼。
醉却长年懒著篙，聊依山市泊江皋。船收蒲席风初定，人卧芦花月正高。时有沙禽惊客梦，厌听枥马龁空槽。晓来细雨秋烟湿，意思三分是楚骚。
忆昔狼烽谍报忙，空拳支敌出仓惶。齿寒谁解婴城守，舌在公还骂贼亡。秦伯早能怜楚使，张君未必死睢阳。西风吹起英雄恨，断础凄烟泪两行。
星移物换千年事，虎踞龙蟠万雉城。归巷乌衣秋缥缈，点州白鹭雪分明。江分南北天为限，淮接东西地最平。目断青峰是何处，单于吹角莫云横。
宦情一片莫云浮，归兴双溪春水流。惜别长官携酒盏，送行诗友候津头。人方挟弹窥黄雀，我不知机愧白鸥。数夕打篷风更雨，并无明月载空舟。
一年佳节又虚逢，恼杀江湖白发翁。滴梦欲残蕉叶雨，吹愁不断蓼花风。阴晴明晦天无准，离合悲欢态不同。聊买香醪作清赏，烛光闲对木犀红。
舟在中流进退难，发虽种种此心丹。死为元亮终书晋，生是留侯本事韩。贫贱不忧知有道，乱离最幸是无官。岁寒谁似东篱菊，禁得投簪日日看。
袍剪新蓝衬淡黄，官宣粲粲照巾箱。倩人细熨波涛皱，为我重缝云雾香。入手虽轻荣赐重，此身差短感恩长。微忱称报惭无路，空把山龙补舜裳。
收来老茧倍三春，匹似真棉白一分。车转轻雷秋纺雪，弓弯半月夜弹云。衣裘卒岁吟翁暖，机杼终年织妇勤。闻得上方存节俭，区区欲献野人芹。
小驱满砄是尘埃，逢好江山眼为开。贺老生涯鉴湖曲，希夷别墅白云堆。欲寻溪叟挐舟去，却被山灵勒驾回。忆共吟边曾有约，夜深应晤抱琴来。
人家落落堕荒丘，碑带苔痕独字留。博陆脊梁扶日月，中郎名笔法春秋。一抔谁下寻坟马，片石今供砺角牛。惟有斜阳闲照管，肯随鸦影上螭头。
偶然散策无寻访，何限伤心强笑歌。世味正如春酒淡，市灯不及月华多。人生只合且如此，国势遂成无奈何。年少尚装胡旋舞，不知舞破几山河。
不必相逢啸语春，本然心迹自相亲。青山我已卧三载，白社君今与一人。乱后事非京国旧，雨余秋共客愁新。躬耕谷口云应满，何处堪寻郑子真。
来寿吾兄玉局仙，郎君亦自醉颓然。乱离难得团𪢮日，清健何须少壮年。投老宦情云在壑，忧时心事日行天。遐龄此去应如鹤，蕙帐月寒相对眠。
时危安乐是神仙，默有扶持岂偶然。林下且须坚晚节，尊前未用说明年。穷通莫计惟期寿，兴废难言赖有天。恨杀飘蓬白头弟，十年风雨别州眠。
山奇水秀碧交加，倚遍阑干眼力赊。阁跨剑池飞突兀，路盘石壁转欹斜。日移高塔桥边影，风送疏钟岭外家。杰出人间清胜地，老僧终日卧烟霞。
小桥横过一溪长，因访梅花到上方。山到尽时逢怪石，楼于高处带斜阳。殿经几劫壁多坏，碑刻前贤诗数章。三百年前钟尚在，可怜阅遍几兴亡。
履斋早岁及朱门，末后通家得艾轩。德义远从王父父，典刑愧忝外孙孙。世无前辈吾安仰，师有传人道始尊。欲问先生游历处，庭前老树或能言。
世事无情几变迁，郎峰万古只依然。移来渤海三山石，界断银河一字天。云卷前川龙挂雨，风生阴洞虎跑泉。群仙缥缈来笙鹤，石顶天香堕玉莲。
西江草木转精神，山谷松冈一样清。东海拾遗来汲黯，道州谏议得阳城。棠开春雨花千里，角动姑苏月五更。笑指齐云天已近，金銮又听玉珂声。
历井扪参上祝融，半空烟霭数声钟。地连云汉九千丈，天柱东南七十重。石磴悬崖翻瀑布，海门碾日上高峰。翛然身世青冥表，俯立雷池看玉龙。
自来承檄到云州，恰恰星霜又一周。握手心知千里月，满怀诗思一江秋。每惭铸错伤完锦，多谢衔杯送别舟。未说河阳花满县，夜来风雨打田畴。
五年不得共团栾，放浪东吴一苇间。客路风波如蹈海，人心剑戟甚于山。逢春回雁南应北，到海归潮去复还。今是昨非浑一梦，庭柯园菊可怡颜。
豆花疏雨浥轻埃，野店新凉入酒杯。草带淡烟栖古道，树含断霭翳荒台。湖光隠见萍分合，山色有无云去来。满眼秋光无尽意，三峰万古碧崔嵬。
深隠柯云第几峰，一庭春草绿丛丛。西风白发催人老，少日青袍与子同。买犊只因耕荦确，拂龟何必问穷通。蔗浆一洗相如渴，赖有新诗送远鸿。
武夷山下棹归舠，九曲萦纡涨碧桃。两字功名如草芥，十年身世付蓬蒿。广陵古调知音少，柯洞残棋不着高。今日孤忠在何许，挑灯自读楚人骚。
我来扣角二峰前，此寺因知五百年。草木尚涵唐雨露，钟鱼犹镇宋山川。世情苍狗浮云外，客思孤鸿落日边。闲拂旧题追往事，我须僧发两皤然。
脱簪归隠白云深，不逐时芳事枉寻。闲向草亭图太极，重盟莲社续东林。春风分到灵均种，臭味如同惠远心。一卷离骚清彻骨，跫然空谷足徽音。
遥指龟峰拟问津，芒鞋踏碎玉嶙峋。去程暮雪留行客，回首春风有故人。三酌茅柴斟白堕，一炉榾柮当乌薪。饶他势利相倾绝，管鲍交情正在贫。
乌飞兔走两悠悠，世事惊心易白头。月影空余圆缺恨，人心不尽古今愁。江流东去波涛险，王气南收草树秋。回首夕阳亭上望，青山一发渺神州。
游人剔藓认坚珉，谁是开山第一人。知有法𬤇留虎锡，元来璩叟是龙神。云屏翠列悬崖树，雪瀑声飞断壑津。又见生公重说法，祖师岩下草长春。
为爱鹅池可禊兰，朅来松下驻吟鞍。一家昆弟皆台宪，两世翁孙此县官。风渡潮声来海口，雁将秋色下长安。白云凝𥩟山阴近，笑策潘舆奉母欢。
风樯留燕暮呢喃，行李催程春又三。幕府来迎晁别驾，油幢曾识李淮南。江都今古英雄会，宇宙中间化育参。见说监州簪芍药，早乘华步趣朝骖。
倦客萧萧两鬓秋，柳丝无力绊归舟。晓风落叶辞高树，夜月行人在别洲。千里关河乡国梦，一江烟浪古今愁。雁声过尽青天阔，却忆同登望海楼。
屋头藓树蜕鸣蛩，池上沟泉凿石通。香老蒲花春洞影，凉生槲叶午窗风。泥瓶开酒留樵客，箬笠穿云访药翁。虽是一贫清似水，定无徭役到山中。
去年泛菊醉重阳，今日谁知各异乡。落叶石阑霜信早，败荷池屋雨声凉。人情好恶花甘苦，世事荣枯草短长。别有骏雕双翮健，刚风摩透入苍茫。
鱼书难寄水空流，两袖西风破黑裘。客梦芦花晋城月，归心枫叶浙山秋。世情老去谙方熟，愁事来时醉便休。满目关河怀古恨，如今何处问孙刘。
薄暖轻寒未肯分，游衫换作粉红新。绿香酒影摇宫扇，红皱裙文上舞裀。杨柳锦鞍春富贵，海棠银烛夜精神。风流难学唐崔护，花下题诗忆故人。
地炉煨火柏枝香，借宿寒寮到上方。山近白云归古殿，风高黄叶响空廊。敲门僧踏梅花月，入夜猿啼枫树霜。梦醒不知窗日上，时闻经磬出松堂。
湖山掩映雁潭秋，今古诗人说胜游。绿柳影分骑马路，赤枫叶落钓鱼舟。前坡风送归樵笛，别墅云藏卖酒楼。长记寻梅冰雪里，毡靴驼帽鹔鹴裘。
国事雕零王气衰，东南豪杰竟何之。云寒废殿排班石，草卧前朝记事碑。沙涨浙江龙去远，天宽北阙凤归迟。可怜不老吴山月，曾照官家宠幸时。
入北銮舆竟不回，衔花辇路长苍苔。九重禁地为僧舍，六代园陵变劫灰。宋国衣冠春草绿，赵宫珠翠野花开。虽然兴废俱天数，祸自奸臣误国来。
苔痕分路见人家，犬护篱根卧落花。一片林塘诗境界，四时花果隠生涯。锄山拣日春栽药，汲水和云夜煮茶。耕录有文须点看，旋摇松露入朱砂。
瑞云深处碧玲珑，得道高人在此中。玉树影迷唐旧邸，金钟声绕汉诸宫。夜看西北天星近，晓对东南海日红。咫尺便分仙俗路，吴山斜出锦屏风。
莲盂送别万峰云，龙虎山前过小春。草履惯穿枯岭叶，布衣犹带旧京尘。毡寒不见游仙梦，路远谁怜倦客贫。东望海门归未得，北风吹雪满唐巾。
春入青山伴白云，市朝新事不曾闻。心无利欲愁都散，路有仙凡悟便分。夜月蕉花秦世梦，寒烟草子宋时坟。抽丁不到空林客，自采枫香礼斗君。
镜里初疑看不真，衰颜只恐是他人。医言断酒方除病，母戒观书亦损神。卧久不知黄叶落，起来还见白髭新。横梳头发斜阳下，半脱清风半委尘。
平生自笑拙经营，薄有泉田税犊耕。实地立身终是稳，权门炙手不为荣。孤山名以吟梅重，彭泽官因爱菊轻。尘世几人贪富贵，可怜头白竟无成。
心如冰静已无波，劫世虚言莫问他。老眼易昏书字大，醉言难谨忤人多。山厨烟火烧红叶，水国衣裳制绿蓑。浊富清贫分两路，高眠不管吏征科。
黄金挥尽见空囊，肯把愁眉恼曲肠。三月时光鶑世界，一年春梦蝶家乡。教成舞妓看杨柳，娇语眠姬惜海棠。昨日醉游归路晚，落花飞趁马蹄香。
处世功名莫躁为，识时机变在防危。吉凶有数曾参易，胜负无心不着棋。事向直中多骨突，人于财上重交知。后车能悟前车覆，箴警何须座右碑。
选定唐诗手自编，醒时消遣醉时眠。家家云气山藏雨，处处蛙啼水满田。松树倒生临涧影，竹根斜挂过墙鞭。客来无可延清话，旋摘新茶瓦鼎煎。
闲居却笑俗人忙，又欲移门向野塘。午爨松脂粘斧腻，晓行云气湿衣凉。长生瑶草成丹药，万岁灵藤结紫香。林下知心时有月，黄昏相伴入藜床。
草庐梦醒旧南阳，万事灰心笑一场。齿漱石泉消酒渴，手挼草药染衣香。菊花夜白因添月，柿叶秋红不是霜。大雅今时无问字，天风时到响琴床。
风报轻寒入暮天，滞行多被酒留连。花村无月路全黑，竹屋有灯人未眠。云气苍茫沉远树，春心浩荡怯啼鹃。忽晴又雨都无准，泥污吟衫亦懒湔。
棕鞋闲踏软红尘，道眼青山认得真。不是江湖相识者，谁来泉石访幽人。夜寒草屋三更雨，心事梨花一片春。莫笑家风太枯淡，地垆温酒话逃秦。
日色开晴又半朝，山溪才涨响于潮。花遭夜雨心先病，柳媚春风眼易娇。世变汉人能北语，乱兴晋室有童谣。自从国事推迁后，处处祸延林木焦。
渡头步石巳平沉，三月溪流处处新。柳絮飘零游子梦，草花清浄道人心。只消贫有诗传世，不要狂思药化金。一片夕阳天共远，鹃声相应隔山林。
心视功名一羽轻，能吟好句出天生。要磨自己功夫到，肯学前人步武行。纸上烟云才欲扫，毫端风雨已先惊。学诗恰似求仙术，待得成时彻骨清。
两肩山耸梅花瘦，戒饮心斋要独清。学得晋人文更古，写如唐帖草尤精。青衫命欠生前贵，白发诗香死后名。魂共灵华应不散，随仙诏到五云城。
废苑春风杨柳青，啼鶑犹学馆娃声。百年气数花开落，一代兴亡潮长平。香径迹荒舆辇绝，屧廊基在藓苔生。繁华已逐英雄去，留得斜阳伴古城。
甘苦炎凉已遍经，少年磨洗晚年成。脚行险处人都错，心放宽时事自明。阅世兴衰天有眼，随时消长水无情。一身收拾归绳墨，才动千条万绪生。
桂香风老鬓飕飕，添著湘罗小夹裘。烟锁亭台青嶂晓，露寒帘幕画堂秋。雁来花发芙蓉浦，燕去影疏杨柳楼。隔岸梧桐易憔悴，未霜叶落满河舟。
杜鹃啼老万山红，天气于春便不同。半壁蕉云收暑雨，一帘絮雪扑晴风。燕巢子出雕梁暖，蚕茧蛾生翠箔空。闲却香车无采处，欲随蓑笠看田翁。
檐雨筛珠响未休，梅黄天色淡于秋。虫依草褥墙腰语，鱼弄荷钱水面游。浸酒药苗重石瓮，湿书松气入山楼。晚晴闲趁渔人去，学把丝竿坐钓舟。
送君去作江湖客，我亦心飞逐海鸦。有竹有梅须歇舫，可诗可酒便为家。秦楼夜月听传曲，辇路春风看卖花。吊古须瞻岳王墓，留题好句入栖霞。
年年吟帽客他乡，柳絮飞时日渐长。远树云生残照没，近梅风重早晨凉。桑条带露归蚕室，花片随泥上燕梁。历日又催春色去，田家便有插秧忙。
夜深犹有去来船，长江倒影涵青天。鹤寒梦觉松梢月，流水残梅浸香雪。山翁呼儿沽酒归，独客有感未睡时。提剑起舞摇斗宿，醉里天风生两袖。
跳出尘关百念轻，大元羽士宋儒生。易参羲圣通玄妙，诗比唐人并驾行。咒水洒时天地浄，符文书处鬼神惊。洞中静夜天留月，心与梅花一样清。
方壶久伏海中洲，涌出高山不计秋。峰上今犹蚝带石，穴边时有蟹寻湫。云飞岩岫来龙聚，风送潮声入虎邱。景物无穷供眼界，一钩新月促归舟。
世态纷纷等触蛮，惟公打透利名关。八州不作士衡梦，三径谩为元亮还。苦淡平生安北巷，孤高一节照西山。想应精爽难埋没，只在青松白石间。
梦中颠风摇梦魂，老夫起坐心未平。树枝上下觉山动，窗户开阖疑鬼行。鱼龙翻空江海怒，虎豹入丛道路清。溪头梅花无恙否，为子展转难为情。
耆英会上十三人，当时世道如初春。洛阳牡丹非昔比，妖怪百出年年新。我见此图泪如雨，诸老翩然过何许。何时梦见洛阳春，郑公插花潞公舞。
江南冬前虫未蛰，猎师篝火熏穴急。山中玉面何处藏，供奉期程如束湿。茅檐十日无炊米，蓬鬓鹑衣瘠如鬼。但教得狸何顾尔，易牙奉君尚烹子。
又见王正改旧年，此生此去几新元。自无宾客来看岁，不遣儿童苦闭门。雨带痴寒禁草色，雪吹残片上须根。小孙未省人间事，尚拟今宵守岁樽。
留得余寒伴客衾，蓦然万感赴沉吟。隔溪啼鸟东风软，满地落花春雨深。草草一樽聊若下，匆匆千载亦山阴。月溪桥上凭栏久，应有游鯈识此心。
雨过山田物物穰，斋庖煮豆喜初尝。茸茸绿荚牛毛浅，戢戢明珠蚌蛤长。不直画堂擎玉腕，只宜吟客饱藜肠。食余依旧堆盘在，贵贱同归何有乡。
一览楼头笑拂衣，今朝何意此歔欷。断无痛饮歌都护，那得重归见令威。太学废来同舍尽，清江好在故人非。我来岂是无情者，为哭妻儿无泪挥。
恰似东山不见时，我怀如此更能诗。传闻荐表虽无验，感激修涂独见思。渝水微茫蓬岛外，秋风浩荡菊花期。别来残锦何堪寄，羞示孙郎帐下儿。
晚客他州只为饥，无人可与话心期。前生一念有今日，投老相逢复几时。头白可知天下事，秋深定有客中诗。何当细语梅花下，眼底故人今在谁。
家住荒寒野水滨，老来无处避风尘。裸人至境有不裸，臣族幸然非乱臣。鬓影半因忧世白，眉端时为得诗伸。盛衰物理烦君看，旧日钱神今更神。
坐拥寒炉酒入肌，偶然谈笑胜于诗。空斋著雨更愁绝，往事如云劳梦思。岁月只供吾辈老，经纶不了古人痴。狂来欲碎琼壶起，忽忆残钟禁夜时。
相逢小坐芷花秋，绝胜扬鞭并与幽。世上十年尘转海，人生万事博悬投。当时对酒曾辞酒，今日言愁始欲愁。何不倒囊来一醉，旧题重访酒边楼。
满襟和气任天真，岂意俄成千载人。笃厚西都诸老传，宦游南海宰官身。竹君所幸存中子，荀氏何妨有二仁。早及相门今白发，传来哀讣倍酸辛。
忆得梅边载酒时，梅花依旧主君非。春如生客至谁省，人与残年去不归。铜雀帐存仙似梦，金台雁到客沾衣。清朝庶政须参决，却怕除书出帝畿。
非痴非梦小瞢腾，瞑坐还同入定僧。口似汝阳狂见曲，头疑季子困悬绳。儿来问字几三退，客苦多言彊一应。日日如期不相贷，世情谁似尔堪凭。
壮老相催已久知，逢秋正自不须悲。向来蚁国一场梦，此去牛山几首诗。且共黄花嬉晋晚，懒携白发过燕垂。江南风景何堪说，却爱新来眼著篱。
散发欹眠困郁蒸，谁推河汉落红尘。电光照雨不可尽，雾气满空疑有神。驾海怒潮新月夜，绕山腰鼓建溪春。此声此景谁能写，输与城中不寐人。
已惯禁秋不用悲，无情日月去如飞。霜晚起风鸦自宿，江南欲雪雁安归。小园梅花照眼在，老子鬓毛如昔非。败絮与官供战卒，遥怜老妇泣牛衣。
细细清风吹月明，笋舆如泛夜舟行。草根带露有虫语，茅屋闭门唯犬声。鬼燐影寒惊远去，曜灵睡起亦东征。踏车田父莫嗟怨，如此早凉谁与争。
纤纤光润态偏浓，曲曲花蓬暖自融。娇泪恼公初著雨，丰肌病酒不宜风。人疑欲睡高烧烛，天悔无香剩与红。正使吹残亦何恨，向来艳艳本空空。
我与梅花别一期，停云倚树鬓成丝。偶于蹊路相逢处，正似故人初见时。清里有和夷惠圣，寒边带瘦岛郊诗。客中无酒能消得，共拨寒灰坐欲痴。
二十七年重合并，旧游回首绝堪惊。世间至竟寿多辱，造物不如君有情。白苧春风留古意，青灯夜雨话平生。子由无复连床日，赖有秦黄是弟兄。
写韵亭高楼更高，百年登览著吾曹。客和月日成三九，我与鲲鹏共一毫。山吐南云飞炮石，江横西雪涌波涛。黄花到眼应多感，不欠黄花插鬓毛。
新春喜见甲子日，汝辈岂知丁酉科。酒少亦呼邻共饮，家寒敢问客能过。堆床万卷皆可饱，如此一贫吾已多。忽忆东坡戏赵叟，明年六十奈君何。
心斋听讲趁诸生，何意相逢曲豆城。急雨狂风十年梦，青灯白酒故人情。形骸改化悲欢异，岁月销磨感慨平。却恐斗牛惊紫气，寒炉今夜聚文星。
一丈明窗便有余，四人燕坐小蓬壶。可怜一月半晴雨，未省百花今在无。眼底是诗皆可赋，樽中有酒不须沽。更阑醉后便归去，赖有门生稚子扶。
兴福相传古道场，杖藜乘兴访支郎。案翻梵贝烟消篆，院寂棋声日转廊。玉版参师多古意，石梅问讯几时香。禅家识得诗风味，清供杯茶熟煮汤。
造化斲出苍云骨，娉婷如人更奇突。千秋独立日岭头，黛眉空翠含娇羞。访诸故老不可识，或是当年望夫石。当年望夫夫未归，山头化石空相忆。
此生未展云蓝墓，郁郁甘棠孙子情。今度忽为寒食客，欣欣乔木岁时荣。尧天日月重光显，越国江山几变更。回首千年有归鹤，练溪新涨匝春城。
第一真岩岂浪名，高明洞达窈而深。冠天下神仙胜境，副我生山水知音。崖激湍流腾雪玉，灯摇石莹灿星金。少焉月出东山上，何必蓬莱海上寻。
怪怪奇奇画不如，最难得者近城郛。他仙皆逊老君有，此洞可知天下无。徐甲青牛骖左侍，六丁白鹤导前驱。老仙笑我来何晚，一样须眉一样臞。
十载重来一凭栏，光阴不改旧江山。亭高下瞰龙藏室，天远遥瞻虎拜班。耕钓每怀生处乐，驰驱未许老来闲。雄风入座披襟好，静看渔舟上锦湾。
三十年来人委靡，如今劲节似秋横。三条鲠亮为时重，一叶翩翾去国轻。莘老不还司谏职，廖公应显出台名。遐冲尚赖精神折，未许林泉得隠声。
宝炬燃红映百坊，佛灯相照有余光。樽前尽被公孙礼，席上惟无处士狂。午夜笙歌欢是伯，几家帘幕醉成乡。都人犹怕春宵短，共乐何妨舞袖长。
天地分来万古多，鳌鱼背稳驾山河。亭前见说高人钓，池上那闻渔父歌。四面青峰环秀色，一湾绿水漾清波。谁能掣断黄金索，终日持竿怎奈何。
西湖何处可消愁，快上人间百尺楼。千里山川浮王气，百年形势壮皇州。逋仙宅近梅应古，坡老祠空竹自秋。立遍阑干无限意，六桥歌舞懒回头。
潇潇落叶满江城，冽地金风变世情。无日不伤车北渡，有书难寄雁南征。晓霜满地归心切，夜月悬梁梦不成。渴望余波今已久，何时握手笑相迎。
结构华亭岁月深，形如竹节俯山阴。规模自壮中山色，基业犹存万古心。窗外岂无猿鹤唳，檐前时有凤凰吟。夜深神鬼惊闻处，月下谁弹一曲琴。
山上山花红灼灼，山下山酒香漠漠。折花自插还自酌，说渠万贯扬州鹤。乐莫乐兮此一归，禽知我知渊明知。三者之外知者谁，劝君缄吻藏高枝。
谁遣青铜一片悬，万山如洗息沦涟。过云不碍东西岫，明月能涵上下天。影合野棠鱼自避，光分水荇鹭相鲜。临流我亦忘归兴，晴翠扑人生紫烟。
曲径芳塘百亩园，更无烦暑碍风烟。留春庭院花如锦，迎月楼台柳舞绵。邺架插书金屋底，秦筝度曲绿衣前。主人宴罢归来晚，银烛高烧月午天。
视草词臣地位高，玉堂深夜许焚膏。文华瑞世呈仪凤，顾问承恩直禁鳌。喜有奇才追宋轼，光膺圣制胜唐绹。重修盛典熙朝事，千古青编记宠褒。
临轩再策岂虚文，要语诒谋敢弗遵。昭格天心惟至敬，封培邦本在深仁。详延喜见洋洋对，来誉知为蹇蹇臣。始进便当思远到，会须华国有儒珍。
玉垒云浮五十秋，关西虓将勇无俦。三吴甑堕犹坚守，八柱唇亡不耐愁。泸水捷收劳騕袅，夔门机伏失兜鍪。吾君不负吾宁死，遗恨谁怜快敌雠。
绵汉风酸动杀机，北来铁骑遍驱驰。几千里地弓刀运，百万人家骨肉糜。鬼哭神号无限恨，蝇蛄蚋嘬有余悲。平生食禄何从避，留取香名百世垂。
狼烟又起锦城边，帅阃谋疏亦可怜。先轸元归应有恨，苌宏血化岂无冤。百身莫赎谁三酹，一死真成盖万愆。遗事如今人不记，纲常犹幸立西川。
起犯春霜一径寒，清游乘兴约吟鞍。眼中最恨友朋少，尘外频闻山水宽。溪落旧痕枯野埠，树浮空翠湿危栏。岩头几处悬冰白，已作群羊化石看。
赤松上下雨霏微，八咏楼头重拂衣。西港晴来汀草长，北岩幽处洞泉飞。风敲定磬鹿春过，月满丹台鹤夜归。历览因知古词客，盛夸云梦未全非。
金椎谁奋破山霆，趋石浑疑走六丁。间道便须横䗖𬟽，长竿先已竖蜻蜓。济川作略君堪纪，吟雪行藏我欲经。领取溪山好风月，更看高架翼然亭。
痴云千顷压江堧，寂寂篮舆破午烟。树杪楼台看近郭，渡头波浪忽滔天。舟依曲港难回楫，径转高陵每得筌。谁向龙山夸海国，一声铁笛女墙边。
衔杯不让阮家风，况复阳春白雪融。调合西堂琴欲响，情深北海酒难空。诗题历历诸名迹，酬和年年几醉翁。未尽清狂尚期约，同看灯火月明中。
羡尔英年早息机，罗衣脱却著荷衣。黄醪白酿供吟咏，野史稗官漫是非。旧事横看东涧水，新餐谁共北山薇。金闺玉树思君甚，采药春华归未归。
出郭幽探约里程，竹篱小语忽云生。寺藏密树磬声得，客染流霞暑气清。煮茗每闻松湍落，长苔半与石床平。何来老衲吟魂尽，满壁多题世外情。
尘埃隔处地天宽，选胜携觞且笑欢。不惜逍遥投杖屐，何妨磅礴解衣冠。晴余岚重雨犹落，秋老天高酒易寒。世事悠悠双眼外，与君飞瀑醉中看。
岳岳文豪共识名，归来风月恣弹评。竹阶过鹤窥棋局，花院流鶑和乐声。灯酌萧闲期郑老，盆歌疏达慕庄生。何来排闼绯衣召，天上楼传白玉成。
倦客囊书栖旧林，如兰交契岁寒心。行藏与共盟犹在，生死俄分感独深。丧宝可堪埋白璧，知音端合铸黄金。茱萸遍插明朝是，回首西风泪满襟。
别时黄菊映郊扉，转眼寒风刮毳衣。丰瑞正当三白见，修程适自四明归。因思水国银兼浪，胜看山乡玉作围。老去羊羔总陈迹，坐毡犹喜客堪依。
楼成楚菊芳菲候，客凑齐山酩酊期。与俗相追何日了，登高一啸洗秋悲。望穷碧落鸿飞外，归恋清樽月到时。野服从兹近萝薜，西风尘土莫轻吹。
慈竹堂阴长露梢，又添杰阁俯江郊。眼空霞锦疑鸿字，手摘松枝碍鹤巢。野月散衣闲弄笛，墟烟隔水见编茅。望中尚与渔樵接，若处真能广绝交。
圣主贤臣千载遇，夜雪皑皑幸其第。直爱榻外非吾家，欲下江南须早计。炽炭烧肉锦茵铺，细君行酒以嫂呼。鲁论自可相天下，何必区区泥上书。
定夫中立希贤士，事师河南程叔子。门外雪深三尺绝，假寐觉来犹在此。口生铁石为肺肝，心欲求道宁知寒。他年传授称高弟，不愧芳名千万看。
子卿远使匈奴国，持节堂堂不肯屈。置之深窖死为神，饥啮毡衣渴饮雪。但怀忠赤自通神，未必长伴羝为群。西风吹堕上林雁，白发归来有麒麟。
朔风琼粉如筛堕，四望民居绝烟火。路无行踪门反关，珍重先生独僵卧。洛阳令尹举孝廉，三冬喜爱照河南。有志何妨屡迁擢，要以清操除奸贪。
西湖无舟波冻合，孤山照人如玉立。太守徒行访隠君，门前净扫茶烟湿。坐谈会公幽怀开，寒梅吹香当酒杯。隠君平生厌城市，雪霁何妨公再来。
浮屠诞谩唐宗惑，大内王宫迎佛骨。披忠谏婴直逆鳞，远贬潮阳蛟鳄窟。雪寒蓝桥道路危，车儿追陪儿女悲。覉穷困苦暂时事，朝食南海无终期。
冯夷翦水飞九垓，琼花万树先春开。玉堂学士爱清味，取雪烹茶真快哉。堪笑娇娥党家妓，歌舞但知趋富贵。岂知吾儒俭素心，不夸文绮膏粱味。
富贵爨炊蜡代薪，贫家读书夜无灯。案头寒雪三光白，欲益披卷未所能。长绳难系青春日，功业良由勤苦得。獬冠他日立朝端，寒士声名满邦国。
有唐御极天所命，蠢尔孽臣作枭獍。克壮谋猷断乃成，出师不愁天雪盛。衔枚夜渡张柴村，西平有子国有孙。悬弧不固兵径入，擒取渠魁献至尊。
黄菊香留晚节中，回头犹记矢悬蓬。细看南极寿者相，全与东山老子同。向日闾里门转大，此时庠序栋方隆。解衣推食虽私感，普为儒流更祝公。
遗风日远日相疏，七载归来非故庐。烈屋漫思悬艾虎，忠臣空腹葬江鱼。云霁志气消磨后，锦绣园林破碎余。酒盏更须拼酩酊，诗简聊示寄勤渠。
年华冠带玉辉辉，本悟秦风出赘扉。为要权宜就家室，不妨暂时别庭帏。化推正始余麟厚，占协和鸣待凤飞。老我相亲垂十载，指期观子共于归。
小轩开傍小篱东，不但渊明有晋风。惟见幽芳为友发，谁知清兴与心同。犹怜推槛秋难老，更喜升樽酒不空。根本既能深保护，何愁霜雪傲寒冬。
只因生在胡元世，岂将褴褛换罗衣。壮图落落还中止，高蹈悠悠且遁肥。松竹森然真有味，衣冠整饬不须题。优游但效商山客，云谷丛生薤露稀。
避元困守静庵眠，鸡犬无声乐自然。石上清吟萝月小，松间畅饮藓花斑。幽深最似螺蛳洞，岩险何须虎豹关。今愧缙绅惟隠晦，谁知四皓在商山。
仙华万仞石离离，山上崭崭万壑危。雪与梅花俱在望，琴携野鹤转相随。清如和靖西湖夜，兴如王猷剡上时。我欲酬诗追雅调，寒山鸟迹少于飞。
栖霞岭头起烟雾，栖霞洞前撼风雨。洞门深锁碧泉寒，控塞玉壶冰雪贮。未容俗客漱齿牙，且乞诗人涤肝腑。何当买屋此山居，山中六月不知暑。
踏破六桥杨柳烟，乡心迢递怯啼鹃。好花岁岁仍相似，白发星星不再玄。囊里有金堪一醉，瓢中无药可千年。游人不管兴亡事，但把笙歌闹彩船。
江空岁晚朔风寒，诗卷相随晓出关。不为寻梅劳杖履，偶因问菊到家山。溪桥买酒经过熟，邻舍分茶笑语闲。若见碧澜赵公子，为言衰鬓与愁颜。
南楼一梦已凄凉，好景难逢重感伤。天上此时如白昼，人间何处有清光。山河旧影云俱黑，灯火新愁夜正长。毕竟老蟾终古在，西风客鬓易苍苍。
玉立蓬莱问浅深，仙裾不受海尘侵。千年爱护神龙骨，万里凄凉老鹤心。夜月照愁低草色，秋风吹泪哭松阴。钱塘流水情何限，谁采苹花学越吟。
一笑箫韶曲未终，清风杖锡欲何从。不随轻絮飘流水，且作闲云过别峰。昭庆寺前鸦绕树，余杭山下鹤归松。人来今雨闻消息，见说维摩带病容。
一穗藜烟待校书，携书且此作师儒。扶持学法防时弊，教养人材应世需。兰芷汀洲身外楚，菰莼乡国梦中吴。片帆好趁秋风便，吟过洞庭青草湖。
白发苍颜半醉醒，衣冠洛社旧耆英。谁能似此存高节，天欲留公相太平。闲里看山心共远，老来读易眼增明。年年四月初三夜，帘外一痕新月生。
客里闲关去路赊，轻衫短帽朔风斜。青霜委地疑行雪，红叶成林当落花。渡口马嘶惊睡犬，田头鹿过散饥鸦。闭门无事日高起，谁似山中隠士家。
赏心未足事多违，啼鸟声声怨夕晖。客梦一番芳草歇，人生几度落花飞。病难为别乡情远，老不禁愁酒力微。犹记当年歌舞地，醉游秉烛夜深归。
空山木落欲何归，渺渺黄尘污客衣。自叹冯唐今已老，世无刘表孰堪依。炉中丹火工夫浅，篱下文章气焰微。幸识贞元旧朝士，钱塘江上语残晖。
年来懒作少年狂，一枕功名属梦乡。举世相夸唐字学，几人曾识汉文章。自怜晚岁桑榆景，敢入春风桃李场。到此相逢莫相笑，谁知臧谷两亡羊。
三径归来但闭门，门前车马自纷纷。半生活计寻清事，一片闲心寄白云。暇日池台行处乐，春风禽鸟静中闻。客楼相对西邻住，好景天教向我分。
老来更上百花船，赖有湖光慰眼前。兵后山川仍恋土，壶中日月不行天。闲身适意随鸥鹭，乐事何心问管弦。尽醉无愁归路晚，客楼只在废城边。
谁遣毛州刺史来，闲窗终日共徘徊。龙窥石涧新临砚，鹤舞松烟乍试煤。茅舍寒深题未遍，玉堂月冷梦空回。笑予得尔浑无用，惆怅临风写八哀。
何必山巅共水涯，闲心幽远此相宜。喧无车马红尘少，乐有琴书白日迟。晴槛倚风初柳处，夜灯听雨正蛙时。客来试问功名事，已付功名与酒卮。
妻子相携失所居，山川迢递更崎岖。征鸿去去秋风急，惊鹊栖栖夜月孤。赖有绨袍怜范叔，免教岐路泣杨朱。归来每忆溪船上，买得鲜鱼酒旋沽。
西风一夕送残蝉，老景情怀更惘然。芦荻病中秋瑟瑟，家山梦里路绵绵。空城点滴寒莎雨，故国凄迷断础烟。待得鹤归华表上，可堪人世又千年。
忆昔论文向酒边，忽来二十二三年。别离老泪深春水，今古闲愁积暮烟。吟作南音怀越土，望穷东浦隔秦天。梦魂不识曹娥渡，一纸相思寄客船。
顽独斋前翠色交，翛然一榻掩衡茅。禅心久作高僧悟，方术宁从道士教。晓日短墙花弄影，晚风斜槛鹤归巢。老怀自喜诗尤健，几度穷吟忆孟郊。
客里光阴叹白驹，青山何处故人疏。花开花落难逢笑，潮去潮来莫寄书。北海酒深时自醉，西湖水浅晚堪渔。新诗忽见因相忆，何日携琴话起居。
惟有梅花不厌贫，花前笑语伴闲身。老枝犹带深山雪，生意能回破屋春。影待月来明户牖，香随风散恼比邻。寄余何限江南意，几度相看忆故人。
自笑儒冠不称时，几回堪笑复堪悲。闲门事少知贫好，逆境愁多恨死迟。勋阁麒麟无梦想，故山猿鹤有心期。纷纷尘俗都如许，吟得诗成欲寄谁。
露冷飘零半幅纨，伤心不见女乘鸾。歌残春院桃花暖，愁杀秋庭木叶寒。满地飞尘何处避，旧时明月向谁看。应思曾在君怀里，一点恩情欲忘难。
飘缈蓬壶隔俗尘，尘中日月易因循。白驹皎皎犹空谷，秋水娟娟自美人。何限溪山分晓梦，无情天地著闲身。抱琴来问吟边信，见说池塘草正春。
未是扶摇得意时，笼中日月且相依。一身天地宜闲过，四面风尘莫远飞。老树无枝空怅望，春山何处不知归。冯君爱取新毛羽，休向花前怨落晖。
此去横经涉远途，三江烟雨晚潮初。颛孙岂是贪求禄，郑老从来爱读书。驻马晓吟曹庙桧，倚船时看舜乡鱼。顾予挟册曾游此，故旧相逢为起居。
彭泽归来厌宦情，弁阳山下买山耕。春风秋月供吟啸，月夕风朝寄死生。铭墓古人堪仿佛，著书心事更分明。但能似此存清节，野史须还记姓名。
剑影悠悠出故都，酒边临别重踌躇。吴江霜早愁闻雁，楚泽天宽老钓鱼。瑶草春风香未歇，美人秋水意何如。西湖莫忘闲鸥鹭，彊健不妨频寄书。
西风客影鬓毛苍，此去携琴又一方。欲向书中消日月，何妨篱下寄文章。于今蜀道无平地，到处并州即故乡。茶灶笔床犹在否，烦君移棹问沧浪。
霞衣飞舞越山青，回笑时人醉未醒。春枕卧看琪树月，夜香学拜石坛星。泥成丹灶烧仙药，移近明窗读道经。可惜蓬莱归不早，海风正急海波腥。
何处春山采药还，此行万里道途难。西风尘起衣装重，北斗星低剑气寒。学跨青牛朝玉阙，语留白鹤守金丹。洞门无钥须归早，莫待桃花落石坛。
郁郁文章不称时，岂堪寂寞寄人篱。早知乱后为儒误，始恨年来入道迟。春晚茅山犹有术，秋深商岭已无芝。何当乘此清风去，共看山家未了棋。
诸将驱驰尺寸功，先生来此坐清风。汉家天地闲身外，严濑烟波落照中。片石粼粼年岁晚，一丝袅袅利名空。笑余亦是垂纶客，欲借台前系短篷。
几片飘从客鬓来，光摇老眼白皑皑。不因枯树今朝见，只道寒梅昨夜开。是处园林迎腊到，一时天地唤春回。凭谁寄语问滕六，乞与人间此种栽。
老我无心出市朝，东风林壑自逍遥。一犁好雨秧初种，几道寒泉药旋浇。放犊晓登云外垄，听鶑时立柳边桥。池塘见说生新草，已许吟魂入梦招。
曾于诗里识清名，几夜吟看婺女星。番令宅前花未盛，延陵墓上草先青。灯摇残月佳人哭，碑立斜阳御史铭。一纸哀歌和泪寄，山高水远树冥冥。
少年锐气尽消磨，岁月相随醉梦过。今古悠悠交道变，江山渺渺俗人多。绝弦应为无知者，鼓瑟其如不好何。从此诗筒频寄取，鶑花时节莫蹉跎。
楚树吴云隔几尘，相思两地各伤神。悠悠岁月多华发，历历江山少故人。苔屋不来今日雨，草池长梦旧家春。便鸿为问平安信，聊当西风寄白苹。
十载持竿浙水滨，江空岁晚更愁人。秦楼歌舞多燕剑，洛社风流少晋巾。伏枥已甘存老马，随波不解纵穷鳞。广文何日归茅屋，共醉樽前未死身。
忆昔邮亭奉别裾，不知别后意何如。夕阳树外烟尘隔，明月河边笑语疏。客路惊回飞去梦，天风吹落寄来书。西湖莫问残春色，且好白茅山下居。
此是前朝扈跸功，祥飞一朵锦云红。旌旗南渡长江外，香火西湖片水中。白鹤往来华表月，碧桃开落石坛风。刘郎今日玄都过，十四年前事不同。
华毂高轩傲世尘，一枝筇竹喜相亲。精神我愧鸿都客，甲子谁同绛县人。悠远山川终古在，鲜妍花草逐时新。故交霜叶凋零尽，欲话当年记不真。
茫茫尘世厌风波，但把柴门掩薜萝。朝野交游能有几，文章气味已无多。收书且作林泉隠，洗砚闲将岁月磨。后夜偶然逢埜叟，错看太乙重相过。
琴剑西还已有期，白云飞处望多时。湖边别酒春风醉，江上归帆落日迟。客思悠悠生远树，梦魂隠隠入芳篱。到家若话吴中事，自有哀歌寄楚词。
君浙余闽数千里，相逢共饮西湖水。湖水正甘鱼正肥，一曲离歌入秋耳。八月风高草木悲，荒城日夜尘沙飞。家山况有古雁荡，此山不归将何之。
锐气如君老不磨，悠悠世路涉风波。西湖旧识惟鸥鹭，故国重来尽黍禾。短枕客中生梦少，归舟江上载诗多。相逢未久忽相别，奈此夕阳芳草何。
突兀双峰晓色分，瘦筇支足上昆仑。雷声俯听婴儿语，石势平看骏马奔。故国山川千古在，前朝人物几家存。登临不用多怊怅，只好清吟伴野猿。
笋班玉立五云阶，曾醉天家舞马杯。坐困庾楼分月久，明从尧殿带春来。洪钧暖入宫桥柳，金鼎香传驿使梅。爆竹一声春梦晓，沈香亭北牡丹开。
猎猎风沙透纸窗，地炉火歇冷侵床。一声孤鹤唳残月，几杵疏钟敲晓霜。黍律嘘春燕谷暖，梅花入梦楚天长。归期乞趁东风软，醉袅丝鞭吟绿杨。
双气光收紫气沈，六丝辔动使华临。寒生柏府风霜面，清照梅花玉雪心。一道秋江澄浊浪，千厓晓色破顽阴。水天霞鹜吟情逸，只恐商家要作霖。
台上栖乌颤晓寒，朱帘云静楚天宽。星芒摇动龙阿剑，霜气横陈廌角冠。苦透柏心风力劲，清临梅影雪痕干。浑源闻有传家谱，夜露心香借易看。
危亭新构客持觞，雨挹阑干面面凉。烟外好山供水墨，风前老树奏笙簧。接天净绿秋江白，着地彤云晚稻黄。騕袅丝鞭归兴逸，水晶宫殿桂花香。
百蛮冠带悉来庭，九处临关万雉城。汉殿风驰十行诏，唐藩雷动众军声。海涵春育民膏泽，雨施云行天性情。听得老癃扶杖语，紫微垣畔泰阶平。
沧海成田艮岳荒，谁能行役不彷徨。青城北狩隔万里，花石南来宝几纲。土暗尘昏天水碧，风轻雨过女真黄。无人可语宣和事，九些陈留酹一觞。
万间顶𩕳翠光团，千尺廊腰眼界宽。鸭脚参天风雨老，龙髯蛰地雪霜寒。庭花飞墨空遗恨，宫叶流红不忍看。古往今来只如此，夕阳搔首倚阑干。
三十六坊如掌平，长桥短艇水纵横。银河一道江连海，画障四围山绕城。老树烟云春绿暗，小楼帘幕晓红明。阴阴翠影谁家屋，梦觉草池鶑一声。
乾坤气运会贞元，皓月腾空息瘴烟。北阙星驰新诰命，南郊春转旧山川。存诚乃可必事帝，保国无如是畏天。光觐紫宸归化锦，山河带砺保千年。
雨露汪洋普汉恩，凤衔丹诏出红云。拓开地角皆和气，净挟天河洗战尘。尽道玺书十行下，胜如琴殿五弦薰。乾坤兼爱无南北，何患云雷复有屯。
绿玺南来奉玉音，九重恻怛为民深。蜀人爰命相如檄，越使何求陆贾金。冰雪孤忠臣子事，乾坤生物帝王心。从今但得天从欲，航海梯山岁岁深。
一水渊渟绿不波，四山玉立碧嵯峨。城头刍石黄楼赋，台上风云赤帝歌。竹帛有香豪杰在，山河无恙废兴多。男儿要作千年调，戏马台高石可磨。
峰顶浮图第几重，四天尘界尽虚空。县居岛屿萦回处，海在烟霞叆叇中。浴水垂盘旸谷日，轰雷鼙鼓怒涛风。蓬莱咫尺阑干底，平步长桥跨玉虹。
堂成合入辋川图，尘隔香红九轨衢。诗泄骚情风格老，棋藏活着路头苏。梅黄著雨惊鶑染，竹醉薰风倩鹤扶。一片丹青谁画得，吟肠恼断老耕夫。
十里珠帘一半垂，扬州风物最宜诗。平山倚槛欧阳子，明月吹箫杜牧之。吟笔新添梅鼎手，歌楼争觅竹枝词。濡毫愿逐奚奴后，描尽春风芍药枝。
玉笋头边懒押班，汗青笔削更重刊。直言何管雷霆怒，清节不知冰雪寒。性理晦庵真学术，须眉商岭古衣冠。欲求绘画耆英手，写过江南子弟看。
紫盖星临北斗躔，金门客去几千年。蒙泉有味见福地，劫火离灰是洞天。尘外仙家山上屋，日边帆影海东船。飘飘云气蓬莱近，五彩飞鸾不用鞭。
天地由来有废兴，义无两大一身轻。封疆社稷若不死，妇女须眉安用生。纽解三纲重接续，灰寒万劫独光明。便当配食三闾庙，启迪民彝见太平。
二到摩云顶𩕳头，雨花湿透褐驼裘。草荒行路几百折，茅盖前峰又一州。雁泽流离新户口，鹿场町疃旧田畴。太平有象重生聚，甲洗天河剑买牛。
持囊簪笏紫霄闲，声价高于万斛山。绝顶上行谁不爱，急流中退古来难。人言进步必为相，我道知几好丐闲。若也买田清颍上，幅巾便是进贤冠。
歌声送晚酒匆匆，颇快青霄志已通。灯火几年成旧业，文章今日试新功。九天宫阙春城晓，万国轮蹄辇路风。每念苍生受辛苦，愿为霖雨白云中。
岂独吴王事可怜，人生回首总凄然。空嗟落日犹如梦，不记东风几换年。宝驾迹消前古地，菱歌声断晚凉船。如今城郭都迁变，茅屋荒颓草积烟。
向年治乱屡兴怀，此日清闲独把杯。千古英雄人不见，一楼风雨梦初回。空中变化观龙见，世上凄凉误凤来。须入山林了生死，莫将心迹付尘埃。
歌断阳关奏暮笳，东风吹客向京华。三更舟度淞江月，一路春连上苑花。地逼星辰黄道近，山环宫殿紫云斜。兹游归计须宜早，莫遣相思梦绕家。
飘零书剑十年吴，又见西风脱尽梧。万顷秋生杯后兴，数茎雪上镜中须。晴天空阔浮云尽，破屋荒凉俗梦无。惟有固穷心不改，左经右史足清娱。
突兀高楼落照间，此身迥出俯人寰。客心不逐年华老，诗兴何曾月夜闲。峡水流归天际海，淮云飞度浙中山。杜鹃啼后归舟发，只有春愁满载还。
凌空独立挺精神，节操森森骨不尘。半夜波涛惊鹤梦，几番风雨护龙身。心贞宁受岁寒变，气老常涵古意新。终见取为梁栋去，紫烟空锁碧磷𥒘。
河朔杯多席莫逃，碧筒制酒饮儿曹。雨余地润南风爽，秋近宵凉北斗高。月下梦归吴苑路，天涯心绕浙江皋。灵均仙后无人怨，谁肯明时赋续骚。
堂堂男子不封侯，与命为仇死未休。陷虏有歌春梦断，哭天无地夜魂愁。九清风露极玄处，万古虚空自在游。痛恨莫能生报国，从今阴隲溥南州。
一旦蒙尘朔漠行，杜鹃哭破旧冤声。金杯暂饮胡瓶酒，玉铉谁调御鼎羹。故国夜长天正晦，离宫春尽草初生。小臣有誓曾铭骨，不到神州不太平。
剑气荧荧夜属天，忍观禾黍废苍烟。梦中亦问朝廷事，诗后唯书德祐年。花柳有愁春正苦，江山无主月空圆。如今好弃毛锥子，望北长驱马一鞭。
曾受家传究典坟，自期不与俗人群。君臣位乱纲常在，父母恩深生死分。霁日行空镕积雪，长风吹晓净残云。坐令世上春光好，长使桃花笑脸醺。
语声带咽吐新诗，彻骨衔冤痛不知。报国心惟忧汉贼，读书人肯学胡儿。剑携入手霜三尺，镜挂当胸月一规。终久难磨天理在，匪伊谈笑定时危。
雁足冥冥未报归，此心裂碎有谁知。一怀愤闷心衔苦，两鬓䰐𩭹发倒垂。醉后爱歌诸葛表，生来耻读李陵诗。喜吾筋力犹强健，愿为朝廷理乱丝。